ΚΑΡΠΑΘΙΚΑ ΗΜΕΡΟΛΟΓΙΑ: Ιανουαρίου 2017\nΗ τσαμπούνα στον 21ο αιώνα: Από την παρακμή στην αναγέννηση (2008)\nΜε την ευκαιρία της ανάρτησης του διδακτορικού μου για την τσαμπούνα στην ιστοσελίδα του Αρχείου Διδακτορικών Διατριβών, αρχίζω ν' ανεβάζω εδώ διάφορα κείμενα που προέκυψαν στην πορεία της σχετικής μελέτης, και που είχαν μείνει αδημοσίευτα. Αναπόφευκτα, υπάρχουν σημεία που είναι κοινά ανάμεσα σ' αυτά τα κείμενα και στη διατριβή (κάποτε και ανάμεσα στα ίδια τα αδημοσίευτα κείμενα), ωστόσο έχω συνειδητά αποφύγει το εκτεταμένο κοπιπάστωμα.\nΤο κείμενο που ακολουθεί αποτέλεσε εισήγηση στο μικρό συνέδριο που πραγματοποιήθηκε στην Όλυμπο Καρπάθου το 2008, στο πλαίσιο της Δεύτερης Συνάντησης Ασκαύλων Καρπάθου. Είχε προγραμματιστεί να συμπεριληφθεί στα Πρακτικά, τα οποία όμως, απ' όσο γνωρίζω τουλάχιστον, δεν εκδόθηκαν ποτέ.\nΑνεβάζω το κείμενο ακριβώς όπως κατατέθηκε στο συνέδριο χωρίς καμία αλλαγή, εκτός από τη μεταγενέστερη προσθήκη του Επιμέτρου. Έννοιες και όρους που, κατά την εξέλιξη της έρευνάς μου, κατανοήθηκαν καλύτερα και/ή αντικαταστάθηκαν, τα αφήνω εδώ ως είχαν το 2008. Για παράδειγμα, ήδη στον τίτλο γίνεται λόγος για αναγέννηση, ενώ αργότερα συνειδητοποίησα ότι πρόκειται για αναβίωση - μια έννοια που ήδη έχει ορισθεί επακριβώς και μελετηθεί εκτενώς στην Εθνομουσικολογία, και στην οποία εντάσσεται το φαινόμενο που τότε αντιλαμβανόμουν με τον πολύ πιο αόριστο όρο αναγέννηση.\nΗ ΤΣΑΜΠΟΥΝΑ ΣΤΟΝ 21ο ΑΙΩΝΑ:\nΑΠΟ ΤΗΝ ΠΑΡΑΚΜΗ ΣΤΗΝ ΑΝΑΓΕΝΝΗΣΗ\nΌταν, το 1988, ο Γιώργος Ε. Παπαδάκης είχε καλεσμένο στην εκπομπή του «Σε ήχο ελεύθερο», στην ΕΤ2, τον τσαμπουνιέρη Θεολόγο Γρύλλη από την Πάτμο, τον παρουσίασε λέγοντας: «Ο Θεολόγος Γρύλλης [είναι] ένας από τους λίγους νησιώτες που απέμειναν να κατασκευάζουν και να παίζουν αυτό το αρχαίο όργανο». Σήμερα, είκοσι χρόνια μετά, είμαστε σε θέση να γνωρίζουμε ότι αυτή η πραγματικότητα έχει αλλάξει σημαντικά.\n1. Μέχρι το τέλος του 20ού αιώνα: η παρακμή.\nΠαλιότερα, σε μία εποχή που οι απαρχές της είναι δύσκολο να προσδιοριστούν και που εκτείνεται ίσως μέχρι το μεσοπόλεμο, η τσαμπούνα ήταν το όργανο που πρωταγωνιστούσε στη μουσική ζωή των περισσότερων νησιών του Αιγαίου. Μέχρι το τέλος όμως του εικοστού αιώνα, η χρήση της περιορίστηκε στο ελάχιστο. Το ίδιο άλλωστε συνέβη και με άλλα παλιά όργανα της ελληνικής υπαίθρου, όπως η φλογέρα, η μαντούρα, η παλαιού τύπου λύρα, η γκάιντα, ο ζουρνάς, το νταούλι, το τουμπάκι κ.ά.. Όλα αυτά τα όργανα, που είναι σχετικά απλά στην κατασκευή τους και που διαθέτουν ένα περιορισμένο φάσμα μουσικών δυνατοτήτων, και που παρά ταύτα είχαν παραμείνει σε πλήρη λειτουργία επί αιώνες, παραχώρησαν την κεντρική θέση τους σε μία νέα «γενιά» οργάνων (βιολί, κλαρίνο, λαούτο, νεότερη κρητική λύρα κ.ά.), που διαθέτουν αρτιότερες τεχνικές προδιαγραφές και που κατασκευάζονται από εξειδικευμένους τεχνίτες ή και βιομηχανικά.\nΟι λόγοι για την παρακμή της τσαμπούνας δεν είναι δύσκολο να εξηγηθούν. Στις παλιές αγροτικές κοινωνίες η μουσική δε λειτουργούσε ως ακρόαμα, αλλά ως ένα από τα μέσα με τα οποία μία ολόκληρη ομάδα (παρέα, σόι, ενίοτε όλη η κοινότητα) έκανε κάτι· υπήρχε μουσική για χορό, μουσική για τα διάφορα στάδια του γάμου (στόλισμα της νύφης, αποχαιρετισμός της νύφης από την οικογένειά της, γαμήλια πομπή κλπ.), μουσική για την έκφραση ευχών (στα κάλαντα, στο γάμο κλπ.), για διάφορες εξωεκκλησιαστικές τελετουργίες (κλήδονας, αναστενάρια, περπερούνα...). Η ομάδα που συμμετέχει σ’ αυτές τις δραστηριότητες δε χωρίζεται σε μουσικούς και ακροατές: η συμμετοχή είναι γενική και ενεργητική, απλώς υπάρχει κάποια κατανομή ρόλων· δεν παίζουν όλοι βέβαια όργανα, άλλοι μπορεί να συμμετέχουν τραγουδώντας ή χορεύοντας ή με οποιονδήποτε άλλο τρόπο, αλλά κανείς, ακόμη και αν παρίσταται σιωπηλά, δεν είναι απλός ακροατής όπως σε μία συναυλία. Τη μουσική αυτή, που παίζεται για να υπηρετήσει κάποιον εξωμουσικό στόχο, θα την ονομάσουμε λειτουργική μουσική.\nΣ’ αυτές τις συνθήκες, το να έχει ένα όργανο μονότονο ήχο ή περιορισμένη κλίμακα δεν είναι πρόβλημα. Ίσα ίσα, η επανάληψη των ίδιων σκοπών και του ίδιου ήχου εξυπηρετεί στο να μην αποσπά η μουσική την προσοχή, όταν πρέπει να είναι στραμμένη στον απώτερο εξωμουσικό στόχο. Αλλά και η διαιώνιση, αφετέρου, του ίδιου πάντοτε πατροπαράδοτου ρεπερτορίου (με πολύ αργές αλλαγές μέσα στο χρόνο) δεν προσλαμβάνεται ως έλλειψη ποικιλίας, αλλά μάλλον ως στοιχείο σταθερότητας και δύναμης.\nΣτον αντίποδα της λειτουργικής μουσικής βρίσκεται η μουσική που εκτελείται για μόνη τη χαρά της ακρόασης. Η ακρόαση μουσικής ως αυτοτελής δραστηριότητα είναι μία συνήθεια που αφορούσε μόνο όσους βρίσκονταν έξω από τις διαδικασίες παραγωγής: οι ευγενείς και οι άρχοντες διατηρούσαν αυλικούς μουσικούς, αργότερα οι πλούσιοι αστοί πήγαιναν σε συναυλίες και όπερες ή οργάνωναν μουσικές εσπερίδες μεταξύ τους. Έτσι αναπτύχθηκαν και καλλιεργήθηκαν διάφορα είδη μουσικής που στηρίζονται σε ένα πνεύμα ριζικά διαφορετικό από αυτό της λαϊκής μουσικής, που παρέμενε καθαρά λειτουργική.\nΣταδιακά όμως, με την εμφάνιση του καταναλωτισμού, ο κόσμος άρχισε να στρέφεται προς την ακροαματική μουσική: στα νυχτερινά κέντρα, στις συναυλίες, στο ραδιόφωνο, υπάρχει σαφής διάκριση μεταξύ μουσικών και ακροατών· η μουσική δεν είναι πλέον μέσον αλλά σκοπός. Συνεπώς και τα κριτήρια για την καλή μουσική αλλάζουν: εδώ η μονοτονία, η επανάληψη και ο μινιμαλισμός δεν αποτελούν προσόντα. Αντίθετα, χρειάζεται ποικιλία στο ρεπερτόριο, στα ηχοχρώματα, στις κλίμακες, τους ρυθμούς και την έκφραση, αφού η μουσική καλείται πλέον να κρατήσει μόνη της ζωντανό το ενδιαφέρον του ακροατή. Η τσαμπούνα, και τα περισσότερα άλλα παλιά όργανα, αδυνατούν να ανταποκριθούν στα νέα αυτά δεδομένα. Έτσι σιγά σιγά υποχωρούν, και τη θέση τους παίρνει η νέα «γενιά» οργάνων. Και καθώς η νέα αυτή ακροαματική μουσική κερδίζει έδαφος και διαμορφώνει πλέον καινούργιες τάσεις και προτιμήσεις, αναπόφευκτα τα νέα όργανα αρχίζουν να εκτοπίζουν τα παλιά ακόμη και από τους χώρους όπου η μουσική παραμένει λειτουργική.\nΟι αλλαγές συνεχίζονται: όσα τραγούδια, απογυμνωμένα από τη λειτουργική τους αξία, μπόρεσαν να επιβιώσουν στις νέες συνθήκες σαν απλά τραγούδια, δεν επαρκούν πλέον για να καλύψουν την ολοένα αυξανόμενη ανάγκη για ποικιλία. Έτσι το ρεπερτόριο αρχίζει να διευρύνεται με τραγούδια από άλλες περιοχές, με νέες συνθέσεις και, τέλος, και με εντελώς άλλα είδη μουσικής, κυρίως λαϊκά. Εισάγονται λοιπόν καινούργια όργανα, όπως το μπουζούκι, η κιθάρα, το αρμόνιο, που να μπορούν να καλύψουν −κατά το δυνατόν− όλο αυτό το διαρκώς διευρυνόμενο μουσικό φάσμα.\nΟ χώρος που απομένει στην τσαμπούνα για να μπορέσει να λειτουργήσει είναι πλέον ελάχιστος. Η παρακμή και η εγκατάλειψή της μοιάζουν αναπόφευκτες. Ο κόσμος έπαψε να ζητάει την τσαμπούνα όχι απλώς γιατί «άλλαξαν τα γούστα του», αλλά για έναν πολύ πιο συγκεκριμένο λόγο: γιατί η τσαμπούνα «χρησίμευε» σε δουλειές που δε γίνονται πια. Αυτό επιβεβαιώνεται και από την παρατήρηση ότι η τσαμπούνα συνεχίζει να παίζεται σε όσες από αυτές τις δουλειές εξακολούθησαν κατ’ εξαίρεση να γίνονται. Ένα τέτοιο παράδειγμα είναι τα εθιμικά δρώμενα της Αποκριάς και της Καθαράς Δευτέρας: σε αρκετά νησιά όπου τα έθιμα αυτά συνεχίζουν να τελούνται με τον ίδιο περίπου τρόπο όπως παλιότερα, η μουσική που τα συνοδεύει παίζεται και σήμερα από την τσαμπούνα −έστω κι αν είναι οι μοναδικές μέρες του χρόνου όπου ακούγεται τσαμπούνα.\nΈτσι φτάνουμε στην κατάσταση που περιέγραφε το 1988 η μουσική εκπομπή. Σε όλα τα νησιά οι περιστάσεις όπου παιζόταν η τσαμπούνα έχουν αραιώσει πάρα πολύ. Εφόσον ο ήχος και η παρουσία της έχουν φύγει από την καθημερινή ζωή, πολύ λίγοι νέοι ενδιαφέρονται πλέον να τη μάθουν. Επιπλέον, το «άκομψο» του ήχου και της εμφάνισής της −σε σύγκριση με τα όργανα της νέας γενιάς−, σε συνδυασμό και με το ότι παίζεται κυρίως από βοσκούς, οδηγούν στην κοινωνική απαξίωσή της. Έτσι λοιπόν, και οι λίγοι που ξέρουν να παίζουν τσαμπούνα, στην πράξη παίζουν σπανιότατα έως καθόλου, με αποτέλεσμα, πριν χαθεί εντελώς το όργανο, να έχει αρχίσει να ξεχνιέται μεγάλο μέρος του ρεπερτορίου του.\nΤελικά σε ορισμένα νησιά η παράδοση της τσαμπούνας σβήνει ολοκληρωτικά, σε άλλα βρίσκεται σε ποικίλα στάδια παρακμής, και μόνο σε κάποια μεμονωμένα μέρη φαίνεται να είναι ακόμη ζωντανή (χαρακτηριστικά παραδείγματα η Τζια και η Όλυμπος της Καρπάθου). Και ενώ αυτή είναι η κατάσταση στα νησιά, η τσαμπούνα παραμένει εντελώς άγνωστη στον υπόλοιπο κόσμο, εκτός από μερικούς μουσικολόγους, κάποιους λιγοστούς φιλόμουσους, και ελάχιστους επισκέπτες που έτυχε να την ακούσουν.\nΠαρά ταύτα, από την παρακμή μέχρι την πλήρη εξαφάνιση η απόσταση είναι μερικές φορές μεγάλη. Όπως θα δούμε λεπτομερέστερα παρακάτω, στην πρώτη Συνάντηση Τσαμπούνας (που έγινε το 2002), οι συμμετοχές ξεπέρασαν το αναμενόμενο. Στα επόμενα χρόνια φάνηκε ότι τελικά υπάρχουν ακόμη αρκετοί τσαμπουνιέρηδες. Όχι πολλοί, αλλά ούτε και τόσο λίγοι όσο νομίζαμε· ηλικιωμένοι οι περισσότεροι, όχι όμως όλοι. Και, ενώ όλα έδειχναν ότι η μακραίωνη παράδοση της τσαμπούνας πνέει τα λοίσθια, σιγά σιγά αποκαλύφθηκε ότι βρίσκονται ακόμη αρκετά ψήγματα γνώσης αυτής της παράδοσης και αρκετοί φορείς της ώστε η προοπτική επιβίωσής της να επεκτείνεται σημαντικά. Απλώς μέχρι τότε οι φορείς της παρέμεναν σιωπηλοί και η γνώση σκορπισμένη, λίγη στον ένα, λίγη στον άλλο, χωρίς οι ίδιοι να ξέρουν ότι υπάρχουν κι άλλοι σαν τον εαυτό τους.\n2. Αρχές του 21ου αιώνα: η ανάκαμψη\nΑνακεφαλαιώνοντας, η κατάσταση στα τέλη του εικοστού αιώνα στοιχειοθετείται ως εξής:\n−η λειτουργική μουσική, με την οποία κυρίως συνδέεται η τσαμπούνα, έχει υποχωρήσει έναντι της ακροαματικής·\n−ακόμη και στο χώρο της λειτουργικής μουσικής, στο μικρό μέτρο που διατηρείται, η τσαμπούνα τείνει να υποκατασταθεί από άλλα όργανα·\n−η παρουσία της στην ακροαματική μουσική είναι εντελώς μηδαμινή·\n−είναι ένα όργανο απαξιωμένο μεταξύ των ντόπιων και εντελώς άγνωστο στο ευρύ κοινό·\n−παρά ταύτα η τέχνη της τσαμπούνας (κατασκευή, παίξιμο, ρεπερτόριο, τεχνικές) διατηρείται ακόμη ζωντανή σε αρκετούς ανθρώπους, σε λανθάνουσα όμως κατάσταση.\nΜε το γύρισμα του αιώνα η κατάσταση αυτή ανατρέπεται. Πλέον σήμερα, στο 2008, η τσαμπούνα είναι γνωστή σε έναν ευρύτερο κύκλο ανθρώπων· έχει αρχίσει να μπαίνει στο χώρο της ακροαματικής μουσικής (δίσκους, συναυλίες, ΜΜΕ), αλλά και να διεκδικεί ξανά μια θέση στη λειτουργική μουσική· η απαξίωσή της έχει αρθεί, και στα νησιά υπάρχουν περισσότεροι που ζητούν να την ακούσουν και αρκετοί που αποφασίζουν να τη μάθουν· τέλος έχουν αρχίσει να εμφανίζονται νέοι τσαμπουνιέρηδες που συχνά απέχουν πολύ από το παλιό πρότυπο του βοσκού ή αγρότη οργανοπαίχτη, καθώς αρκετοί από αυτούς ασκούν καθαρά αστικά επαγγέλματα, έχουν ακαδημαϊκή μόρφωση, και μερικές φορές δεν κατάγονται καν από περιοχές με παράδοση στην τσαμπούνα, αλλά από μεγάλες πόλεις.\nΣτη συνέχεια θα προσπαθήσουμε να εξετάσουμε ένα ένα τα γεγονότα που οδήγησαν σ’ αυτή την ανατροπή.\n2.1. Οι Παγκυκλαδικές Συναντήσεις.\nΟι Παγκυκλαδικές Συναντήσεις Λαϊκών Πνευστών οργανώνονται κάθε χρόνο από το τμήμα Πολιτισμού της Νομαρχίας Κυκλάδων. Η πρώτη έγινε το Σεπτέμβριο του 2002 στην Τζια. Μέχρι σήμερα έχουν ακολουθήσει άλλες πέντε (2η: Τζια 2003· 3η: Νάξος 2004· 4η: Τζια και Κύθνος 2005· 5η: Μύκονος 2006, και 6η: Τζια, Πάρος και Αντίπαρος 2007), και αναμένεται, φέτος το Σεπτέμβριο, η 7η στην Άνδρο.\nΤο όνομα της εκδήλωσης δηλώνει ότι συμμετέχουν Κυκλαδίτες οργανοπαίχτες λαϊκών πνευστών, δηλαδή τσαμπούνας και σουραυλιού. Ωστόσο στην πράξη θα μπορούσαν εξίσου καλά να ονομάζονται Συναντήσεις τσαμπούνας Αιγαίου: αφενός, η τσαμπούνα είναι σαφώς το όργανο που πρωταγωνιστεί. Αν εξαιρέσουμε τη Σέριφο, όπου δεν παίζονται τσαμπούνες αλλά μόνο σουραύλια, και η οποία έχει μία σταθερή παρουσία στις συναντήσεις όλα αυτά τα χρόνια, τα σουραύλια εμφανίζονται τελείως περιθωριακά. Αντίθετα, συμμετέχουν πολλοί οργανοπαίχτες που συνοδεύουν τους τσαμπουνιέρηδες με άλλα όργανα, κυρίως τουμπάκια (τύμπανα), αλλά και λαούτα και λύρες. Αφετέρου, ενώ οι συμμετοχές στις τρεις πρώτες συναντήσεις ήταν αμιγώς κυκλαδίτικες, στην τέταρτη (Τζια και Κύθνος 2005) έγινε δοκιμαστικά ένα άνοιγμα και προς άλλα νησιά −συγκεκριμένα, προσεκλήθησαν ένας Καλύμνιος και δύο Σαμιώτες τσαμπουνιέρηδες− και από το 2006 έρχονται πλέον και τσαμπουνιέρηδες από την Κρήτη, τα Δωδεκάνησα, τα νησιά Βορείου και Ανατολικού Αιγαίου αλλά και την Αθήνα.\nΗ πρώτη Συνάντηση έγινε το 2002 στην Τζια. Συμμετείχαν περίπου 30 οργανοπαίχτες (τσαμπουνιέρηδες και τουμπακάρηδες) συνολικά, από τη Μύκονο, τη Σύρα και την Κύθνο −και φυσικά και από την Τζια. Η Τζια είχε επιλεγεί ως έδρα της εκδήλωσης επειδή θεωρούνταν ένα από τα νησιά όπου η παράδοση της τσαμπούνας διατηρείται σε καλύτερη κατάσταση. Πράγματι, ήταν μια ευχάριστη έκπληξη το ότι από την Τζια εμφανίστηκαν όχι μόνο ηλικιωμένοι τσαμπουνιέρηδες, αλλά και κάποια παιδιά. Επίσης αναπάντεχο ήταν ότι ήρθαν και τσαμπουνιέρηδες από τη Μύκονο, το τελευταίο ίσως μέρος της Ελλάδας όπου θα περίμενε κανείς να βρει ζωντανή λαϊκή παράδοση. Κατά τα άλλα όμως, το πλήθος των οργανοπαιχτών δεν ήταν μεγάλο −και μάλιστα για «παγκυκλαδική» συνάντηση· επιπλέον πολλοί από αυτούς είχαν χρόνια να παίξουν, είχαν αρχίσει να τα ξεχνούν, τα όργανά τους δεν ήταν σε καλή κατάσταση, και γενικά έδιναν την εντύπωση ότι έχουν χάσει την πίστη στην τέχνη τους.\nΩστόσο η συνάντηση είχε πολύ θετικά αποτελέσματα: οι ίδιοι οι τσαμπουνιέρηδες αισθάνθηκαν ότι, μετά από δεκαετίες παρακμής και απαξίωσης της τέχνης τους, για πρώτη φορά κάποιοι ήρθαν να τους προσέξουν, να τους δώσουν σημασία και να τους τιμήσουν. Αυτό τους έκανε να αναθαρρήσουν, και να ξαναπιάσουν το όργανο με ανανεωμένο μεράκι. Άλλωστε οι συναυλίες της Συνάντησης ήταν ανοιχτές στο κοινό, όπως και τα συνακόλουθα αυτοσχέδια γλέντια που προέκυψαν· και ειδικά στην Τζια το κοινό αγαπά την τσαμπούνα, και ανταποκρίθηκε θερμά, όχι μόνο με την προσέλευση και το χειροκρότημά του, αλλά κυρίως χορεύοντας και συμμετέχοντας στο κέφι. Ουσιαστικά έγινε μία τριήμερη γιορτή με τσαμπούνες, με τόσους συνεορταστές −οργανοπαίχτες και κοινό− όσους κανείς από αυτούς δεν είχε ξαναδεί.\nΜε τη λήξη της Συνάντησης οι μουσικοί άρχιζαν ήδη να περιμένουν την επόμενη. Στη δεύτερη Συνάντηση, πάλι στην Τζια, εκτός από την αύξηση των συμμετοχών, παρατηρήθηκε και μία τάση οι μουσικοί να παίζουν καλύτερα, να έχουν κάτσει να ξαναθυμηθούν τους σκοπούς, να έχουν συνεφέρει τις τσαμπούνες τους ή να έχουν φτιάξει καινούργιες, και οπωσδήποτε να έρχονται με την πεποίθηση ότι θα κάνουν κάτι που αρέσει, και που κατά συνέπεια αξίζει να το κάνουν όσο καλύτερα μπορούν.\nΣε κάθε επόμενη Συνάντηση η πρόοδος συνεχιζόταν. Κάθε χρόνο προστίθενται νέοι τσαμπουνιέρηδες και καινούργια νησιά. Το 2004 στη Νάξο μαζεύτηκαν περίπου ογδόντα οργανοπαίχτες από οχτώ νησιά, μεταξύ των οποίων και δύο δωδεκάχρονοι τσαμπουνιέρηδες από Κύθνο και Μύκονο. Το 2005 στην Κύθνο και την Τζια ήρθαν για πρώτη φορά και τρεις τσαμπουνιέρηδες από νησιά εκτός Κυκλάδων. Το 2006 στη Μύκονο οι συμμετοχές ξεπέρασαν τις 110, μεταξύ των οποίων 23 παιδιά. Στην τελευταία μέχρι στιγμής Συνάντηση, το 2007, ήρθαν 130 οργανοπαίχτες από 14 νησιά και από την Αθήνα, από τους οποίους 73 (57 ενήλικοι και 16 παιδιά) έπαιζαν τσαμπούνα.\nΓια τους περισσότερους τσαμπουνιέρηδες των Κυκλάδων, για ορισμένους από άλλα νησιά και επίσης για αρκετούς από τους κατοίκους των νησιών όπου έχουν φιλοξενηθεί οι συναντήσεις, είναι πλέον σαφές ότι η τσαμπούνα έχει βγει από το περιθώριο. Ακόμη, οι συναντήσεις έδωσαν την ευκαιρία για πολιτιστικές ανταλλαγές μεταξύ νησιών: κάποιοι έπαιξαν μαζί με οργανοπαίχτες από άλλα νησιά· έμαθαν κομμάτια από άλλα τοπικά ρεπερτόρια· αντήλλαξαν μεταξύ τους ιδέες και μυστικά για την κατασκευή και το παίξιμο· δοκίμασαν άλλους τύπους τσαμπούνας και άλλες μορφές οργανικής συνοδείας πέρα από εκείνες του τόπου τους, και σε ορισμένες περιπτώσεις τις υιοθέτησαν. Για πρώτη φορά όλο το φάσμα των κατά τόπους παραλλαγών μιας κατά βάση κοινής παράδοσης απλωνόταν συγκεντρωμένο στη διάθεση όλων των φορέων της.\nΟι οργανοπαίχτες αυτοί, επιστρέφοντας στα μέρη τους, φέρνουν κάθε χρόνο μαζί τους τον απόηχο των Συναντήσεων. Η μουσική ζωή στα περισσότερα από αυτά τα νησιά έχει σφραγιστεί από τις Συναντήσεις. Είναι χαρακτηριστικό ότι τα τελευταία χρόνια έχουν αρχίσει να οργανώνονται μαθήματα τσαμπούνας στη Νάξο, τη Σύρα, τη Σάμο, την Κάρπαθο και άλλα νησιά, με αποτέλεσμα να προστίθενται κάθε χρόνο στους παλιούς οργανοπαίχτες και μερικοί καινούργιοι, κυρίως παιδιά (βλ. πιο κάτω, 2.6).\n2.2. Η είσοδος της τσαμπούνας στο χώρο της ακροαματικής μουσικής:\n2.2.1. Άλλες συναντήσεις τσαμπούνας.\nΤον Αύγουστο του 2006 έγινε στη Γέργερη του νομού Ηρακλείου, στην Κρήτη, η εκδήλωση «Ποιμένες Αγραυλούντες - Τσαμπούνες του Αιγαίου». Αντίθετα από τις Παγκυκλαδικές Συναντήσεις, όπου επιδιώκεται κάθε χρόνο να έρθουν, ει δυνατόν, όλοι οι τσαμπουνιέρηδες του κάθε νησιού, στη Γέργερη έγινε μία συναυλία με περιορισμένο αριθμό καλεσμένων: ένα σχήμα από την Κάρπαθο, ένα από την Κάλυμνο, ένα από την Πάρο και διάφορα από την Κρήτη. Οι Κρητικοί, εκτός από τσαμπούνα (ασκομαντούρα), έπαιζαν και τα άλλα παλιά κρητικά πνευστά, μαντούρα και θιαμπόλι (σουραύλι). Η συναυλία ήταν ανοιχτή στο κοινό και, παρά το ανοίκειο άκουσμα των οργάνων αυτών και τη μεγάλη της διάρκεια, είχε μεγάλη επιτυχία. Και πάλι, όπως και στις Κυκλάδες, η επίσημη εκδήλωση πλαισιώθηκε και από αυθόρμητα γλέντια, με συμμετοχή των οργανοπαιχτών και αρκετών ντόπιων, με αδιάπτωτο κέφι μέχρι αρκετά μετά την ανατολή του ήλιου.\nΜε τη δεύτερη συνάντηση της Γέργερης, το 2007, άρχισε να διαγράφεται το γενικό πλαίσιο του θεσμού: με κεντρικό άξονα τα λαϊκά πνευστά (όχι αποκλειστικά την τσαμπούνα), προσκαλούνται κάθε φορά επιλεκτικά εκπρόσωποι ορισμένων τοπικών παραδόσεων, κατά τρόπον ώστε να υπάρχει κάθε χρόνο μία θεματική ενότητα, ενώ παράλληλα οι ντόπιοι κρητικοί οργανοπαίχτες παίζουν κάθε χρόνο. Έτσι, μετά τις «Τσαμπούνες του Αιγαίου» την πρώτη χρονιά, ακολούθησε το 2007 διήμερη εκδήλωση με Θρακιώτες που έπαιζαν γκάιντα και καβάλι, Ποντίους που έπαιζαν τσαμπούνα, ζουρνά και χειλιαύρι (σουραύλι) και Κρητικούς, και σε λίγες μέρες από τώρα αναμένεται η τρίτη, με Κυπρίους που παίζουν πιθκιαύλι (σουραύλι), ελληνόφωνους Κατωιταλιώτες με τζαμπόνια (τοπικό είδος ασκαύλου), και πάντα και Κρητικούς.\nΤο 2006, εκτός από την πρώτη συνάντηση της Γέργερης και την πέμπτη Παγκυκλαδική, έγινε επίσης η πρώτη συνάντηση στην Κάρπαθο, με τσαμπουνιέρηδες ντόπιους και καλεσμένους από Άνδρο, Μύκονο, Νάξο και Κάλυμνο. Η πρωτοβουλία αυτή του Επαρχείου Καρπάθου - Κάσου, που υπήρχε ως ιδέα από πολλά χρόνια, τείνει, με τη φετεινή δεύτερη συνάντηση, να καθιερωθεί ως θεσμός συμπληρωματικός των Συναντήσεων Λύρας και Τοξωτών οργάνων που γίνεται κάθε δύο χρόνια στην Κάσο.\nΆλλος παρεμφερής θεσμός είναι οι Παγκυκλαδικές Παιδικές Μουσικές Συναντήσεις, που γίνονται από το 2005 στη Σύρα. Με πρωτοβουλία της Νομαρχίας Κυκλάδων και πάλι, κάθε χρόνο παιδιά σχολικής ηλικίας από τα διάφορα Κυκλαδονήσια συναντώνται και παίζουν όργανα από τις τοπικές τους παραδόσεις, μεταξύ των οποίων και η τσαμπούνα.\nΤέλος, άλλες δύο εκδηλώσεις μικρότερης εμβέλειας αλλά αφιερωμένες αποκλειστικά στην τσαμπούνα έχουν προγραμματιστεί για το φετεινό καλοκαίρι: μία στο Τυμπάκι του νομού Ηρακλείου και μία στην Άρνη της Άνδρου. Και στις δύο η βασική ιδέα είναι οι τσαμπουνιέρηδες του νησιού, ει δυνατόν όλοι, να συναντηθούν με μερικούς ομοτέχνους τους από άλλα μέρη.\nΒλέπουμε λοιπόν τις εκδηλώσεις που σχετίζονται, είτε αποκλειστικά είτε όχι, με την τσαμπούνα να πληθαίνουν χρόνο με το χρόνο. Από το 2002 μέχρι το 2004 γινόταν μόνο η Παγκυκλαδική· το 2005 ξεκίνησε και η Παγκυκλαδική Παιδιών· τον επόμενο χρόνο σ’ αυτές τις δύο προστέθηκαν η Γέργερη και η Κάρπαθος, και έχουμε φτάσει να προγραμματίζονται για το καλοκαίρι του 2008 όχι λιγότερες από έξι συναντήσεις (κατά χρονολογική σειρά: παιδική Παγκυκλαδική στη Σύρα, Καρπάθου, Τυμπακίου, Γέργερης, Άνδρου και Παγκυκλαδική −ξανά στην Άνδρο).\n2.2.2. Συναυλίες - παρουσιάσεις τσαμπούνας στην Αθήνα.\nΤον Ιούνιο του 2001 έγινε στον κήπο του Μουσείου Λαϊκών Οργάνων στην Πλάκα παρουσίαση του σιντί «Σαμπούνες Μυκονιάτικες». Πέντε τσαμπουνιέρηδες από τη Μύκονο, οι ίδιοι που συμμετέχουν και στο δίσκο, ήρθαν να παίξουν ζωντανά τραγούδια από την τοπική τους παράδοση.\nΩστόσο η συναυλιακή δραστηριότητα σχετικά με τις τσαμπούνες εντείνεται κυρίως από το 2006. Τον Απρίλιο η μουσική σκηνή «Άλλη Όχθη» αφιερώνει ένα διήμερο στους ασκαύλους (μία βραδιά με δύο γκαϊτατζήδες και μία με δύο τσαμπουνιέρηδες, συγκεκριμένα το Θεολόγο Γρύλλη από την Πάτμο και το Φραγκίσκο Τζιωτάκη από την Κύθνο· οι δύο αυτοί τσαμπουνιέρηδες ήταν από παλιότερα οι μόνοι με κάποια επαγγελματική και υπερτοπική δραστηριοποίηση).\nΤο Μάιο του ίδιου χρόνου, με πρωτοβουλία του Γιώργου Ρεφενέ, τσαμπουνιέρη (από τη Νάξο) και εκπαιδευτικού, γίνεται μία βραδιά τσαμπούνας στο ανοιχτό θέατρο του Δήμου Ηλιούπολης, στα πλαίσια της 17ης Πολιτιστικής και Αθλητικής Συνάντησης των σχολείων του δήμου. Συμμετείχαν δύο τσαμπουνιέρηδες, ο Γιώργος Ρεφενές και ο Τάσος Βιντζηλαίος, αμφότεροι από Νάξο, και ένας ομιλητής, ο εθνομουσικολόγος Χάρης Σαρρής. Ένα μήνα μετά, στον κήπο του Μουσείου Λαϊκών Οργάνων φιλοξενήθηκε ένα γλέντι με πέντε τσαμπουνιέρηδες (Ν. Τσαντάνη από Πάρο, Γ. Ρεφενέ από Νάξο, Κ. Παπαχριστοδούλου από Σάμο, Σπ. Καούρη από Πελοπόννησο και τον γράφοντα από Αθήνα −όλους κατοίκους Αθηνών) και περίπου ογδόντα συμμετέχοντες / ακροατές.\nΟι ίδιοι, μαζί και με τον Αλ. Κλειδωνά (Αθήνα), τον Κ. Δαρδανό (Αθήνα, καταγωγή από Άνδρο), τον Θανάση Στάθη (Αθήνα, καταγωγή από Μύκονο) και τον Μανώλη Χούλλη (Κάλυμνο) συμμετείχαμε και στη βραδιά τσαμπούνας που έγινε τις τελευταίες ημέρες του χρόνου στην Άλλη Όχθη, με παραδοσιακά κάλαντα αλλά και άλλα τραγούδια.\nΣύντομα μετά, στα τέλη Ιανουαρίου του 2007, ορισμένοι από τους προηγούμενους, μαζί και με τον Μανώλη Διακομανώλη και τον Γιώργο Γιωργάκη από Κάρπαθο, ξαναπαίξαμε στην Άλλη Όχθη, σε μία συναυλία με παραδοσικά αποκριάτικα τραγούδια της τσαμπούνας. Στη διάρκεια του Τριωδίου έγινε ακόμη μία συναυλία στο βιβλιοπωλείο Ιανός, με δύο ομάδες, από τη Νάξο και την Κάρπαθο, πάλι με αποκριάτικο πρόγραμμα. Οι Αξώτες έπαιξαν μόνο βιολί και λαούτο, αλλά η τσαμπούνα της καρπάθικης ομάδας ήταν η πρώτη που έκανε επίσημη εμφάνιση σε ένα τόσο «λόγιο» χώρο όσο ένα βιβλιοπωλείο.\nΤον Μάιο επαναλήφθηκε η παρουσίαση της τσαμπούνας στην Ηλιούπολη, με επτά τσαμπουνιέρηδες αυτή τη φορά, και αρκετές ομιλίες.\nΤέλη Δεκεμβρίου του 2007 η Άλλη Όχθη φιλοξένησε ένα χριστουγεννιάτικο διήμερο με τσαμπούνες, με πέντε από τους τσαμπουνιέρηδες της Αθήνας, Ρεφενέ, Καούρη, Κλειδωνά, Γκελέσο και τον γράφοντα. Σύντομα μετά, μέσα στον φετεινό Φεβρουάριο, έγινε στην Άλλη Όχθη και πάλι μία ειδικότερη συναυλία, με τσαμπούνα μόνο από τη Νάξο (με τον Γ. Ρεφενέ). Στις αρχές Μαρτίου έγινε στο Μουσείο Λαϊκών οργάνων άλλη μία παρουσίαση της τσαμπούνας (με πέντε τσαμπουνιέρηδες: Σπ. Καούρη, Κ. Δαρδανό από Άνδρο −κάτοικο Αθηνών−, Αλέξανδρο Κλειδωνά από Αθήνα και δύο καλεσμένους από τα νησιά, τον Ιωσήφ Πρίντεζη από Σύρα και τον Μανώλη Φρονιμάκη από Χανιά, καθώς και με ομιλίες)· η παρουσίαση σύντομα εξελίχθηκε σε αποκριάτικο γλέντι που η παρέα, γύρω στα εβδομήντα άτομα, μετά τον κήπο του Μουσείου το μετέφερε στους δρόμους της Αθήνας για να καταλήξει σε μία ταβέρνα.\nΤον Απρίλιο, στις εκδηλώσεις του Μουσικού Σχολείου του Ιλίου, συμμετείχε για πρώτη φορά και τσαμπούνα. Τέλος, τον Μάιο πραγματοποιήθηκε για τρίτη συνεχόμενη χρονιά η εκδήλωση της Ηλιούπολης.\n2.2.3. Ραδιόφωνο, τηλεόραση, τύπος.\nΤον Μάιο του 2006 η εκπομπή «Έχει γούστο» της Μπήλιως Τσουκαλά, στην ΕΤ1, είχε ένα αφιέρωμα στην Πάρο. Μεταξύ άλλων παρουσιάστηκαν ζωντανά χοροί και τραγούδια του νησιού, κυρίως με βιολιά αλλά και με τσαμπούνα, που έπαιξε ο Νίκος Τσαντάνης.\nΤέσσερις μήνες αργότερα, η ίδια εκπομπή είχε αφιέρωμα στο Αιγαίο. Ανάμεσα σε άλλα θέματα, παρουσιάστηκε ο θεσμός των Παγκυκλαδικών Συναντήσεων, καθώς και τα ίδια τα όργανα. Καλεσμένοι της εκπομπής ήταν τσαμπουνιέρηδες (και τουμπακάρηδες) διάφορων ηλικιών, από παιδιά μέχρι γέροντες, από την Τζια, την Κύθνο, τη Σύρα, τη Μύκονο, την Πάρο και τη Νάξο, σουραυλιέρηδες από τη Σέριφο, και οι δύο βασικοί οργανωτές των Συναντήσεων, ο Τάσος Αναστασίου, υπεύθυνος του τμήματος Πολιτισμού της Νομαρχίας Κυκλάδων, και ο καθηγητής Λάμπρος Λιάβας, διευθυντής του Μουσείου Λαϊκών Οργάνων.\nΜέσα στην περίοδο των γιορτών 2006-2007, με αφορμή τη χριστουγεννιάτικη συναυλία με τσαμπούνες που έγινε στην Άλλη Όχθη, οι τσαμπουνιέρηδες που έλαβαν μέρος προσεκλήθησαν σε δύο ραδιοφωνικές εκπομπές, στον 902 Αριστερά στα Εφέμ και στο Κόκκινο 105,5. Μίλησαν για τη συναυλία, για την τσαμπούνα και την παράδοσή της, και έπαιξαν μουσική από διάφορα νησιά.\nΛίγο αργότερα, μέσα στον Φεβρουάριο του 2007, το Δεύτερο Πρόγραμμα της Ελληνικής Ραδιοφωνίας μετέδωσε ζωντανά την αποκριάτικη συναυλία στον Ιανό. Άλλη μία εκπομπή με ζωντανά αποκριάτικα τραγούδια από την Κάρπαθο −με άλλους μουσικούς− έγινε μέσα στον Φεβρουάριο στον 105,5. Στη φετινή χρονιά είχαμε τον Ιανουάριο ένα αφιέρωμα, στο περιοδικό Γεωτρόπιο της Ελευθεροτυπίας, για την τσαμπούνα και τις Παγκυκλαδικές Συναντήσεις. Ο συντάκτης του, ο Άγης Κελπέκης, τσαμπουνιέρης ο ίδιος και με ανελλιπή συμμετοχή στις Συναντήσεις, έδωσε μία βιωματική αλλά και άκρως κατατοπιστική εισαγωγή στον κόσμο της τσαμπούνας. Τέλος, ο κρητικός ραδιοφωνικός σταθμός Κρητικόραμα αφιέρωσε τον Φεβρουάριο μία εκπομπή στο δίσκο του Μανώλη Φρονιμάκη «Ασκομαντούρα και σφυροχάμπιολο», με ζωντανή μουσική από τα δύο αυτά όργανα.\nΜικρότερες αναφορές στις διάφορες συναντήσεις και εκδηλώσεις γίνονται όλα αυτά τα χρόνια στον έντυπο, κυρίως, τύπο.\nΗ δισκογραφία της τσαμπούνας επίσης έχει αρχίσει να εμπλουτίζεται. Παλιότερα, ηχογραφήσεις τσαμπούνας βρίσκονταν μόνο διάσπαρτες σε δίσκους που περιελάμβαναν και άλλα είδη παραδοσιακής μουσικής, από ένα ή περισσότερα μέρη (χαρακτηριστικά παραδείγματα αποτελούν οι δίσκοι από την εξαιρετική σειρά που εξέδωσε ο Σύλλογος προς διάδοσιν της Εθνικής Μουσικής, με επιμέλεια του Σίμωνος Καρά), ενώ δίσκοι κυρίως ή αποκλειστικά με τσαμπούνα ήταν μόνο όσοι εκδίδονταν από τοπικούς πολιτιστικούς συλλόγους ή άλλους παρόμοιους φορείς, και δεν έφταναν ποτέ στα ράφια των κεντρικών δισκοπωλείων. Μόνη εξαίρεση ήταν κάποιοι δίσκοι του Θεολόγου Γρύλλη. Από το 2000 όμως και μετά, άρχισαν να βγαίνουν αρκετοί τέτοιοι δίσκοι.\nΤο 2000 κυκλοφόρησαν, σχεδόν ταυτόχρονα, δύο δίσκοι με τσαμπούνες από τη Μύκονο. Ο ένας, με τίτλο «Με σαμπούνες και τουμπάκια» έγινε με πρωτοβουλία και επιμέλεια του γνωστού Μυκονιάτη μουσικού και ηθοποιού Γιάννη Ζουγανέλλη, και ο άλλος, «Σαμπούνες Μυκονιάτικες», του ελληνονορβηγού Ούλοφ Δημήτρη Ρόε. Οι οργανοπαίχτες και τραγουδιστές που συμμετείχαν ήταν οι ίδιοι και στους δύο. Οι δίσκοι αυτοί παίχτηκαν πολύ από τους ραδιοφωνικούς σταθμούς των Κυκλάδων, και προβλήθηκαν έτσι σε ένα κοινό πέρα από τα στενά όρια της Μυκόνου (θυμίζουμε και την παρουσίαση του ενός από αυτούς στο Μουσείο Λαϊκών Οργάνων, βλ.αν. 2.2.2).\nΑργότερα, το 2005, ο Γ. Ζουγανέλλης έβγαλε άλλον ένα δίσκο με τους ίδιους Μυκονιάτες τσαμπουνιέρηδες: «Μύκονος των θεών και των ανθρώπων». Σε αντίθεση με τους δύο προηγούμενους, που η μουσική τους σχεδόν ταυτίζεται με ηχογραφήσεις πεδίου, εδώ επιχειρήθηκε ένα πάντρεμα της τσαμπούνας με άλλες μορφές τέχνης, όπως η «έντεχνη» μουσική, η ποίηση και το ηχητικό κολάζ. Την ίδια χρονιά κυκλοφόρησε ο δίσκος «Τα τσαμπουνιστά της Χίου», με παραδοσιακά χιώτικα τραγούδια από πολύ νέους ντόπιους οργανοπαίχτες.\nΔιαφορετικού χαρακτήρα είναι ο δίσκος «Bagpipes of Greece» (Ελληνικοί άσκαυλοι), που έβγαλε στο τέλος του 2005 - αρχές 2006 ο Γερμανός εθνομουσικολόγος Βολφ Ντίτριχ (Wolf Dietrich). Καθαρά μουσικολογικού ενδιαφέροντος, ο δίσκος παρουσιάζει γκάιντες και τσαμπούνες από διάφορες περιοχές της Ελλάδας, μέσα από ηχογραφήσεις τριάντα ετών.\nΤέλος, μέσα στο 2006 κυκλοφόρησε ο δίσκος «Ποιμένες Αγραυλούντες - Τσαμπούνες του Αιγαίου», με ζωντανές ηχογραφήσεις από τη συνάντηση της Γέργερης, ενώ αναμένεται και η κυκλοφορία δίσκου από τη δεύτερη συνάντηση, του 2007.\n2.4. Η τσαμπούνα ως όργανο λειτουργικής μουσικής στην Αθήνα και αλλού.\nΗ λειτουργική μουσική, όπως την ορίσαμε παραπάνω, είναι δύσκολο να νοηθεί έξω από μία παραδοσιακή αγροτική κοινότητα, με όλες τις παλιές κοινωνικές και οικονομικές δομές σε πλήρη λειτουργία. Ωστόσο, όταν γίνεται ένα συμμετοχικό γλέντι όπου, χωρίς διάκριση μεταξύ διασκεδαστών και διασκεδαζόντων, επιτυγχάνεται συναισθηματικός συντονισμός και μέθεξη όλων των παρευρισκομένων, μπορούμε να μιλάμε για λειτουργική μουσική χωρίς να είμαστε ιδιαίτερα ανακριβείς.\nΌλες ανεξαιρέτως οι εκδηλώσεις που προαναφέρθηκαν εξελίσσονται απαρέγκλιτα σε τέτοιου είδους γλέντια. Είτε πρόκειται για συνάντηση τσαμπούνας στις Κυκλάδες, στην Κρήτη ή αλλού, παιδική ή ενηλίκων, είτε για παρουσίαση στο Μουσείο ή στην Ηλιούπολη, είτε για ραδιοφωνική εκπομπή ή συναυλία, η κατάληξη είναι πάντοτε μία αυθόρμητη γιορτή με ομαδικό τραγούδι και χορό σε κάποιο δημόσιο χώρο −δρόμο, πλατεία, πολύ συχνά στο καράβι, ή, το πολύ πολύ, σε ταβέρνα. Οι τσαμπούνες πρωταγωνιστούν, συμμετέχουν δε όχι μόνο άνθρωποι που δε γνωρίζονται όλοι μεταξύ τους αλλά, σχεδόν κάθε φορά, και κάποιοι που δε γνωρίζουν κανέναν, τυχαίοι περαστικοί που παρασύρθηκαν από το γενικό κέφι. Αξίζει να παρατηρήσει κανείς ότι, ενώ στα χωριά των νησιών είναι κάπως πιο αναμενόμενο να γίνονται τέτοια δημόσια γλέντια, εντούτοις και στην Αθήνα, τη θεωρούμενη ως απρόσωπη και αφιλόξενη μεγαλούπολη, η επιτυχία τους δεν είναι μικρότερη.\nΠέρα από αυτές τις αυτοσχέδιες γιορτές, έχουν αρχίσει τον τελευταίο καιρό να γίνονται στην Αθήνα και άλλα γλέντια, πάλι δημόσια, πάλι με τσαμπούνες, αλλά αυτή τη φορά με αφορμή κάποιο έθιμο. Από τα πρώτα χρόνια της δεκαετίας που διανύουμε βγαίνουν παρέες με τσαμπούνες στο κέντρο της Αθήνας για τα κάλαντα, ενώ από το 2004 οι τσαμπούνες πρωταγωνιστούν και στην εκστατική γιορτή του Άη Γιάννη του Κλήδονα, με τις φωτιές, που γίνεται στην Καισαριανή. Επίσης, τα τελευταία χρόνια όλο και γίνεται κάποιο αποκριάτικο γλέντι με τσαμπούνες και με παραδοσιακά αποκριάτικα τραγούδια. Αυτές οι εκδηλώσεις, καθώς και οι γάμοι με τσαμπούνα που έχουν αρχίσει τελευταία να γίνονται στην Αθήνα, αποτελούν καθαρότερες περιπτώσεις λειτουργικής μουσικής, ενώ σε καμία περίπτωση δε θυμίζουν φολκλορική αναπαράσταση ή αναβίωση παλιών εθίμων.\n2.5. Το πανελλήνιο δίκτυο και ο αθηναϊκός πυρήνας των τσαμπουνιέρηδων.\nΟι τσαμπουνιέρηδες που έπαιξαν στις περισσότερες από τις ως άνω εκδηλώσεις, επίσημες και ανεπίσημες, προέρχονται από μία συγκεκριμένη παρέα, παρόλο που κατοικούν σε διάφορα μέρη της Ελλάδας. Τη βάση για τη δημιουργία αυτής της παρέας αποτέλεσαν οι γνωριμίες που άρχισαν να γίνονται στις Παγκυκλαδικές Συναντήσεις. Ωστόσο, ενώ αυτές οι γνωριμίες ξεκίνησαν ήδη με την πρώτη Συνάντηση το 2002, οι σημαντικότερες εξελίξεις σημειώθηκαν μεταξύ 2005 και 2006.\nΣτη Συνάντηση του 2005, όπως αναφέρθηκε ήδη, συμμετείχαν για πρώτη φορά και μη κυκλαδίτες τσαμπουνιέρηδες: Σαμιώτες, ένας Καλύμνιος και κάποιοι που δεν είναι ολωσδιόλου νησιώτες. Στην τελευταία περίπτωση ανήκουν μερικοί νέοι, χονδρικά μεταξύ 30 και 40 ετών, κυρίως Αθηναίοι ή πάντως κάτοικοι Αθηνών, που γνώρισαν την τσαμπούνα σε κάποιο νησί και αποφάσισαν να μάθουν να παίζουν, χωρίς να εντάσσονται στην αλυσίδα της προφορικής μετάδοσης από γενιά σε γενιά.\nΤόσο οι νησιώτες όσο και αυτοί οι καθαρά εξωπαραδοσιακοί τσαμπουνιέρηδες ένοιωσαν ότι βρίσκονται ανάμεσα σ’ ένα πλήθος ανθρώπων που μοιράζονται το ίδιο πάθος με τους ίδιους. Ορισμένοι λοιπόν αποφάσισαν να αναλάβουν οι ίδιοι τη διατήρηση των επαφών μεταξύ τους, αντί να περιμένουν κάθε χρόνο την επόμενη συνάντηση.\nΛίγες μέρες μετά τη λήξη της Συνάντησης ιδρύθηκε το διαδικτυακό φόρουμ «Λαϊκά Αερόφωνα». Ήταν μία πρωτοβουλία του Χάρη Σαρρή, που −αν και δεν παίζει ο ίδιος τσαμπούνα− παρακολουθεί κάθε χρόνο τις Συναντήσεις και συμμετέχει στη διοργάνωσή τους. Καθώς τα πρώτα μέλη ήταν κυρίως τσαμπουνιέρηδες από τις Παγκυκλαδικές Συναντήσεις, σύντομα οι τσαμπούνες επικράτησαν έναντι των άλλων λαϊκών αεροφώνων στη θεματολογία του φόρουμ.\nΣτο φόρουμ έχουν αναπτυχθεί κατά καιρούς συζητήσεις με ποικίλα θέματα: τεχνικές πληροφορίες για την κατασκευή της τσαμπούνας, αναζήτηση οργάνων ή οργανοπαιχτών, ζητήματα μουσικολογικά, ειδήσεις για εκδηλώσεις και εκδόσεις βιβλίων ή δίσκων, δημοσίευση φωτογραφιών, αλλά και σκέψεις, προβληματισμοί, ανταλλαγή εμπειριών.\nΜέχρι το καλοκαίρι του 2006, συνέβη κάποιοι από αυτούς τους τσαμπουνιέρηδες της Αθήνας να γνωρίσουν κι άλλους ομοίους τους, τους οποίους έσπευδαν να μυήσουν στο φόρουμ. Έτσι ο κύκλος αφενός διευρυνόταν και αφετέρου έσφιγγε. Κάποια στιγμή έπεσε η ιδέα να οργανωθεί μία εκδήλωση με τσαμπούνες στην Αθήνα. Η βραδιά στον κήπο του Μουσείου Λαϊκών Οργάνων, τον Ιούνιο του 2006, ήταν η πρώτη τέτοια εκδήλωση που προέκυψε μέσα από το φόρουμ· ήταν επίσης η πρώτη μας ευκαιρία να αρχίσουμε να κάνουμε παρέα και έξω από τις Παγκυκλαδικές.\nΣτη συνέχεια, το ένα έφερε το άλλο. Στην Παγκυκλαδική του 2006 ξανασυναντηθήκαμε και γνωρίσαμε και κάποια νεότερα μέλη του φόρουμ, αργότερα κανονίστηκε η χριστουγεννιάτικη συναυλία στην Άλλη Όχθη, τις ίδιες μέρες βγήκαμε για τα κάλαντα, έγιναν και οι δύο εκπομπές στο ραδιόφωνο, δεν άργησε να ακολουθήσει η αποκριάτικη συναυλία, πάλι στην Άλλη Όχθη, και ούτω καθεξής. Το φόρουμ συνέχιζε να λειτουργεί, αλλά πλέον είχαν αρχίσει να διαμορφώνονται και προσωπικές σχέσεις, που άλλες περιορίστηκαν σε μουσικές συνεργασίες και άλλες προχώρησαν και σε δεσμούς φιλίας. Όσο γνωρίζαμε ο ένας τον άλλο, οι συναυλίες και οι εκδηλώσεις έδιναν επιπλέον την αφορμή να αρχίσουν και οι γνωστοί του καθενός να συναντώνται με τους γνωστούς των άλλων. Αλλά και ο καθένας που σε οποιονδήποτε άλλο χώρο γνώριζε κάποιον καινούργιο που έπαιζε ή ενδιαφερόταν για την τσαμπούνα, έσπευδε, όπως είναι λογικό, να τον ενημερώσει: «Ξέρω κι άλλους, πολλούς· κάνουμε εκδηλώσεις στην Αθήνα, μαζευόμαστε όλοι κάθε Σεπτέμβριο στις Παγκυκλαδικές, έχουμε φόρουμ...». Πλέον στις περισσότερες εκδηλώσεις στην Αθήνα έχουμε και καλεσμένους από κάποιο νησί.\nΟι συναντήσεις της Γέργερης και της Καρπάθου αρχικά ξεκίνησαν τελείως ανεξάρτητα από αυτό τον κύκλο. Δημιουργήθηκαν έτσι άλλοι δύο κύκλοι, στενότεροι· όπως όμως ήταν επόμενο, μόλις βρέθηκε κάποιος κοινός κρίκος ανάμεσά τους −έτυχε δε ο κοινός αυτός κρίκος να είναι ο γράφων− οι τρεις κύκλοι δεν άργησαν να ενωθούν. Έτσι έχει φτάσει να διαμορφωθεί ένα πανελλήνιο δίκτυο, στο οποίο με τον ένα ή τον άλλο τρόπο εμπλέκονται πλέον οι περισσότεροι τσαμπουνιέρηδες της Ελλάδας.\nΌμως στο ίδιο δίκτυο εμπλέκονται και άνθρωποι που, χωρίς να παίζουν τσαμπούνα, έχουν κάποια άλλη σχέση μαζί της. Εθνομουσικολόγοι, ερευνητές, ιδιοκτήτες μουσικών σκηνών ή ραδιοφωνικοί παραγωγοί με ιδιαίτερη αγάπη γι’ αυτό το όργανο, αλλά και απλοί φίλοι της τσαμπούνας, όλοι σχεδόν στην Ελλάδα όσοι έχουν αυτό τον κοινό παρονομαστή βρίσκονται σε επαφή μεταξύ τους.\n2.6. Ανατροφοδότηση προς τα νησιά.\nΗ έξαρση του ενδιαφέροντος και της δραστηριότητας που σημειώνεται σε κάθε συνάντηση τσαμπούνας (δηλαδή πλέον αρκετές φορές το χρόνο), δημιουργεί έναν απόηχο που διατηρείται και αφού επιστρέψει ο κάθε κατεργάρης στον πάγκο του. Είδαμε πιο πάνω ότι ήδη από την πρώτη μέχρι τη δεύτερη Παγκυκλαδική, πολλοί απόμαχοι, ουσιαστικά, τσαμπουνιέρηδες επανήλθαν στην ενεργό δράση, ανανεώνοντας τα παλιά φθαρμένα όργανά τους και ξαναφρεσκάροντας το ρεπερτόριο και την τεχνική τους. Ένα άλλο απότοκο αυτής της δραστηριότητας, που δεν εκδηλώθηκε αμέσως αλλά μετά από δυο - τρία χρόνια, ήταν ότι νέοι και παιδιά άρχισαν να ενδιαφέρονται να μάθουν τσαμπούνα. Έτσι σε διάφορα νησιά άρχισαν να οργανώνονται μαθήματα. Πολλούς μαθητές, μεταξύ των οποίων ορισμένοι ιδιαίτερα φερέλπιδες, έχουν βγάλει στην Τζια ο πρωτοπρεσβύτερος Ελευθέριος Δεμέναγας, στη Σύρα ο Ιωσήφ Πρίντεζης, στη Νάξο ο Βαγγέλης Κορές, ενώ μαθήματα γίνονται τα τελευταία δύο χρόνια και στη Σάμο με το Μανώλη Λεβισιανό και (γίνονταν) στην Κάρπαθο με τον γράφοντα. Στο Μουσικό Γυμνάσιο Ρόδου ο Μανώλης Διακομανώλης είχε εισαγάγει την τσαμπούνα και στο σχολικό πρόγραμμα, μέχρι που μετατέθηκε στην Παλλήνη. Πολλοί από αυτούς τους μαθητές έχουν αρχίσει να εμφανίζονται και στις Παγκυκλαδικές Συναντήσεις, και μάλιστα όχι μόνο τις παιδικές αλλά και τις μεγάλες.\nΑπό τις εντυπωσιακότερες περιπτώσεις μαθητών είναι αυτή του Κώστα Παπαχριστοδούλου («Γκελέσου») από τη Σάμο, ένα νησί όπου η τσαμπούνα μέχρι πριν λίγα χρόνια βρισκόταν σε πλήρη μαρασμό. Ο Γκελέσος, μόνιμος κάτοικος Αθηνών, αποφάσισε να μάθει τσαμπούνα το 2003, σε ηλικία 55 ετών. Ένας από τους τελευταίους τσαμπουνιέρηδες του νησιού, ο Μανώλης Λεβισιανός, του χάρισε την τσαμπούνα του, μιας και είχε τόσα χρόνια να παίξει ώστε λογικά δε θα την ξαναχρειαζόταν ποτέ. Μόλις συμπλήρωσε έξι μήνες μαθημάτων, ο Γκελέσος άρχισε να παίζει με πάθος σε κάθε αφορμή που του δινόταν, στην Αθήνα ή στη Σάμο: σε παρέες, εκδρομές κλπ.. Επισκεπτόταν όλους τους απόμαχους τσαμπουνιέρηδες της Σάμου (τότε υπήρχαν λιγότεροι από δέκα, και ήταν όλοι απόμαχοι, εκτός από έναν μόνο), μόνος ή με φίλους τσαμπουνιέρηδες από την Αθήνα ή από άλλα νησιά, και αναθέρμαινε το απωθημένο μεράκι τους ρωτώντας τους, βάζοντάς τους να του παίξουν και παίζοντας ο ίδιος. Άρχισε να τους καλεί να παίξουν τσαμπούνα στο ετήσιο πανηγύρι μιας εκκλησιάς όπου είναι επίτροπος, αλλά να παίζει και ο ίδιος. Σύντομα ο Λεβισιανός ξαναχρειάστηκε την τσαμπούνα του, και έφτιαξε καινούργια. Ο Γκελέσος ξαναζωντάνεψε στη Σάμο την συνήθεια, που είχε εγκαταλειφθεί, των αποκριάτικων γλεντιών με τσαμπούνες. Από το 2005 συμμετέχει στις Παγκυκλαδικές, ανοίγοντας το δρόμο που έφερε κι άλλους Σαμιώτες τσαμπουνιέρηδες στο μεγάλο κύκλο. Χάρη στο προσωπικό του πάθος, η τσαμπούνα έχει ξαναρχίσει να ακούγεται στη Σάμο, και μάλιστα όχι μόνο τις Απόκριες, στις οποίες είχε περιοριστεί η χρήση της επί πολλά χρόνια πριν σταματήσει σχεδόν ολωσδιόλου να παίζεται, αλλά και σε άλλες εποχές, ακόμη και σε γάμους και βαφτίσεις. Η αποκριάτικη παρέλαση με τσαμπούνες που καθιέρωσε, πλέον τελείται υπό την αιγίδα του δήμου και καλύπτεται από το τοπικό ραδιόφωνο. Χωρίς αυτόν είναι λίαν αμφίβολο αν θα είχε προκύψει το ενδιαφέρον για μαθήματα τσαμπούνας στη Σάμο. Παράλληλα συμμετέχει σε όσες εκδηλώσεις γίνονται στην Αθήνα, επίσημες (συναυλίες, εκπομπές κλπ.) ή ανεπίσημες (π.χ. κάλαντα).\nΑνάλογη αναζωπύρωση έχει γίνει και σε άλλα νησιά, κυρίως τη Σύρα −χάρη στην επιμονή ενός άλλου τσαμπουνιέρη με αγάπη και πάθος, του Ιωσήφ Πρίντεζη− αλλά και τη Μύκονο, την Κύθνο, την Τζια, την Άνδρο κ.ά.. Οι διάφορες κατά τόπους κινήσεις που σχετίζονται μ’ αυτή την αναθέρμανση του ενδιαφέροντος δεν ξεκίνησαν όλες από τις Παγκυκλαδικές Συναντήσεις· καμία όμως, από τη στιγμή που διαμορφώθηκε και άρχισε να λειτουργεί το δίκτυο που περιγράψαμε πιο πριν, δεν έμεινε ανεπηρέαστη από αυτό.\n2.7. Η αθηναϊκή τσαμπούνα.\nΣτην Αθήνα ζουν μερικές δεκάδες ανθρώπων που ξέρουν τσαμπούνα. Οι περισσότεροι από αυτούς ανήκουν σε μία από τις παρακάτω κατηγορίες:\nΠαραδοσιακοί τοπικοί οργανοπαίχτες. Γεννήθηκαν και μεγάλωσαν σε κάποιο νησί με παράδοση στην τσαμπούνα, και μετοίκησαν στην Αθήνα μετά την ενηλικίωσή τους. Στην πλειοψηφία τους είναι σχετικά ηλικιωμένοι. Αυτοδίδακτοι, έμαθαν το όργανο, την κατασκευή του, το ρεπερτόριο κλπ. στον τόπο τους, και μέσα στο πλαίσιο της προφορικά μεταδιδόμενης ιδιαίτερης παράδοσης του τόπου αυτού. Δεν έχουν μουσική μόρφωση, και συνήθως ούτε αξιόλογη σχολική εκπαίδευση. Είναι ερασιτέχνες, σπανίως ημιεπαγγελματίες. Ορισμένοι ωστόσο έχουν φτάσει να παίζουν και σε συναυλίες, χορευτικές παραστάσεις, εκπομπές, δίσκους, και έχουν μάθει, για τις ανάγκες αυτής της δουλειάς ή και από προσωπικό ενδιαφέρον, και κομμάτια από άλλους τόπους εκτός από τον δικό τους.\nΤσαμπουνιέρηδες νέας γενιάς. Νέοι με καταγωγή από μέρη με παράδοση στην τσαμπούνα, όπου όμως υπάρχει τάση εγκατάλειψής της. Μερικοί έχουν μάθει το όργανο με δάσκαλο. Το ενδιαφέρον τους για το όργανο είναι ιδιαίτερα ζωηρό, και συνήθως εκτείνεται πέρα από τη συγκεκριμένη παράδοση του τόπου καταγωγής τους. Έτσι πολλοί μαθαίνουν και ξένα κομμάτια, και κάποτε και άλλους τύπους τσαμπούνας. Συνήθως διαθέτουν μουσικές γνώσεις και τουλάχιστον λυκειακή μόρφωση (συχνά και πανεπιστημιακή). Παίζουν κι άλλα όργανα, όχι κατ’ ανάγκην παραδοσιακά. Κάποιοι διεξάγουν και τις προσωπικές τους έρευνες σχετικά με τη μουσική παράδοση που τους ενδιαφέρει. Παίζουν τόσο σε παραδοσιακές περιστάσεις (τοπικά γλέντια κλπ.) όσο και σε οργανωμένες φολκλορικές εκδηλώσεις, αλλά ακόμη και σε παρέες χωρίς δεσμούς κοινής καταγωγής και κουλτούρας.\n«Μετατσαμπουνιέρηδες». Αυτός ο όρος έχει επικρατήσει να χρησιμοποιείται ανεπίσημα για νέους χωρίς, συνήθως, δεσμούς καταγωγής με το όργανο, που το έμαθαν ως αυτοδίδακτοι ή με δάσκαλο. Δεν είναι φορείς ή συνεχιστές καμιάς συγκεκριμένης τοπικής παράδοσης, έχουν όμως ιδιαίτερη αγάπη για την τσαμπούνα και τη διαχωρίζουν από τα άλλα όργανα. Συνήθως παίζουν πολλούς τύπους τσαμπούνας και κομμάτια από διάφορα μέρη. Αρκετοί παίζουν ακόμη και δικές τους συνθέσεις / διασκευές / πειραματισμούς. Οι περισσότεροι διαθέτουν ανώτερη ή ανώτατη μόρφωση και μουσικές γνώσεις και συχνά πραγματοποιούν προσωπικές έρευνες και καταγραφές.\nΥπάρχουν γνωριμίες και επαφές μεταξύ τσαμπουνιέρηδων και από τις τρεις κατηγορίες. Είδαμε πιο πάνω πώς όλοι αυτοί συνεργάζονται σε συναυλίες, εκδηλώσεις, εκπομπές, αλλά και στις διάφορες συναντήσεις εκτός Αθηνών. Ωστόσο, ενώ από τους παραδοσιακούς τοπικούς οργανοπαίχτες ο καθένας συνεχίζει κατά βάση μία συγκεκριμένη παράδοση μέσα στην οποία έχει διαμορφώσει τη μουσική του ταυτότητα, οι νέας γενιάς και ιδίως οι μετατσαμπουνιέρηδες είναι πολύ λιγότερο ή και καθόλου δεσμευμένοι από κάτι αντίστοιχο· συνεπώς είναι πολύ πιο ανοιχτοί σε ένα ευρύ φάσμα επιδράσεων: από την Α ή Β τοπική παράδοση τσαμπούνας, από άλλα είδη μουσικής που μπορεί να βρίσκονται και τελείως έξω από την οποιαδήποτε λαϊκή παράδοση, από τυχόν μουσικές σπουδές, αλλά και ο ένας από τον άλλον.\nΜε αυτά τα δεδομένα έχει αρχίσει να διαμορφώνεται μία νέα αθηναϊκή σκηνή τσαμπούνας, σαφώς διακριτή από τις τοπικές λαϊκές παραδόσεις. Η κυριότερη διαφορά είναι ότι, καθώς λέγαμε και στην αρχή της εισήγησης, στις τοπικές παραδόσεις η τσαμπούνα έχει τις ρίζες της αποκλειστικά στη λειτουργική μουσική, και μάλιστα στα πλαίσια επιμέρους μικρο-πολιτισμών που έχουν μεγάλο βαθμό κωδικοποίησης στις εκδηλώσεις τους. Αντίθετα η αθηναϊκή τσαμπούνα, αφενός ακούγεται και σε περιστάσεις κυρίως ακροαματικής μουσικής, αφετέρου δε, και εκεί όπου χρησιμοποιείται λειτουργικά, π.χ. στα διάφορα γλέντια που αναφέρθηκαν πιο μπροστά, αυτό δε γίνεται σύμφωνα με κάποιους προϋπάρχοντες και κατά τεκμήριο γνωστούς σε όλους κανόνες, όπως γίνεται π.χ. το καρπάθικο γλέντι, αλλά πιο ελεύθερα και αυτοσχέδια.\nΕίναι φανερό ότι η εξέλιξη της τσαμπούνας τα τελευταία χρόνια έχει πάρει πολύ διαφορετική τροπή από αυτήν που έδειχνε ότι ακολουθούσε μέχρι τότε, της παρακμής και της εξαφάνισης. Τα γεγονότα που σηματοδοτούν αυτή την εξέλιξη, είχα μέχρι στιγμής την εξαιρετική τύχη να τα ζήσω από μέσα σχεδόν όλα ένα προς ένα. Ήμουν σε όλες τις Παγκυκλαδικές Συναντήσεις από την τρίτη (2004) μέχρι και σήμερα, συμμετέχοντας και ως τσαμπουνιέρης και ως μέλος της ερευνητικής ομάδας· ήμουν στις δύο συναντήσεις της Γέργερης, και θα είμαι και φέτος στην τρίτη, καθώς και στο Τυμπάκι και στην Άνδρο· δεν ήμουν στην πρώτη συνάντηση της Καρπάθου, όπως βλέπετε όμως συμμετέχω αυτή τη στιγμή στη δεύτερη· έχω παρακολουθήσει από κοντά, και έχω βοηθήσει και όπου μπορούσα, στα διαδικαστικά και οργανωτικά όλων αυτών των συναντήσεων· είμαι ιδρυτικό μέλος του διαδικτυακού φόρουμ «Λαϊκά Αερόφωνα»· συμμετείχα σε όλες σχεδόν τις επίσημες και ανεπίσημες εκδηλώσεις τσαμπούνας των τελευταίων χρόνων στην Αθήνα· έζησα τα τελευταία τέσσερα χρόνια στην Κάρπαθο (και μάλιστα τα τρία από αυτά στο Όθος), όπου εντάχθηκα, όσο είναι δυνατόν σε έναν ξενοτοπίτη, στο δυναμικό των οργανοπαιχτών και γλεντιστάδων του νησιού, και έζησα την πραγματικά λειτουργική μουσική ως συνδημιουργός και συναποδέκτης της· παράλληλα στην Κάρπαθο προχώρησα πολύ τη μελέτη που έχω αναλάβει με θέμα ακριβώς την τσαμπούνα, ενώ τα δύο τελευταία χρόνια έκανα και μαθήματα τσαμπούνας σε παιδιά του Όθους· στις προσωπικές μου διακοπές συμμετείχα ενεργά σε πολλά γλέντια, κυρίως στην Κάλυμνο και τη Σάμο αλλά και σε άλλα νησιά· ιδιαίτερα στη Σάμο παρακολούθησα τη διαδικασία αναζωπύρωσης του ενδιαφέροντος για την τσαμπούνα βήμα βήμα.\nΌλα αυτά είναι μαγευτικά. Όμως δε μου εξασφαλίζουν την απόσταση που χρειάζεται για να μπορέσω να πω αν βρισκόμαστε στην αρχή μιας αληθινής νέας εποχής για την τσαμπούνα, ή απλώς σε μία μόδα που θα παρέλθει μετά από λίγα χρόνια. Αυτό θα το δείξει ο χρόνος. Κλείνω παραθέτοντας ανώνυμα δύο αποσπάσματα από επιστολές που δημοσιεύτηκαν στο φόρουμ:\n1. Αν κάτι κρατάω τόσο από την προχθεσινή βραδιά, όσο και από μια βδομάδα πριν, στις φωτιές, είναι ότι η τσαμπούνα (αλλά και τα άλλα «πρωτόγονα» όργανα) έχουν μια ιδιαίτερη δυναμική, η οποία περνά τρελά στον κόσμο. Είναι κάτι «αφόρετο», το οποίο «σπάει» τα καθιερωμένα, ξαφνιάζοντας και υποβάλλοντας τον ακροατή. Η ομορφιά και η δύναμή της είναι η «αδρότητά» της, η οποία ξεφεύγει από την «ιλουστρασιόν» εικόνα που έχει σχηματίσει ο μέσος ακροατής για την παραδοσιακή μουσική. Και χαίρομαι πολύ που έχει δημιουργηθεί αυτή η φιλική παρέα όπου, πέρα από τη συζήτηση, και πέρα από τις ζουμερές τοποθετήσεις για το διαδικαστικό μέρος των γλεντιών και τον συμβολισμό τους, μπορεί να συμβάλλει με τον τρόπο της, ώστε τα όργανα αυτά να τύχουν της διάδοσης που τους αξίζει.\n2. Η Αθήνα αυτή τη στιγμή είναι, κατά πάσαν πιθανότητα, το μεγαλύτερο τσαμπουνοχώρι. Πολύ μακρυά από τη σαμιώτικη Αποκριά, τα μυκονιάτικα χοιροσφάγια, τη Βρουκούντα και την Κυρά Ψηλή, η τσαμπούνα κατ' επανάληψιν μάς έχει γλεντήσει όμορφα και γνήσια, όλους εμάς τους δασκάλους, εκδότες, βιοτέχνες, αρχιτέκτονες, φοιτητές κλπ., και πολλούς γνωστούς και άγνωστους φίλους μας. Τα τραγούδια είναι κατά περίσταση πολύ, λιγότερο ή καθόλου «παραδοσιακά». Οι τόποι, οι στιγμές και οι συνθήκες του κάθε γλεντιού, το ίδιο. Η βαθύτερη ανάγκη που προσπαθούμε να ικανοποιήσουμε, είναι η ίδια όπως ανέκαθεν. Και η τσαμπούνα, ως ένα από τα οχήματα σ' αυτούς τους δρόμους της ψυχής, παραμένει σήμερα αποτελεσματική και μάχιμη, ακόμη και σε συνθήκες τόσο διαφορετικές από τις «κατά παράδοσιν». Δεν είναι μόνο ότι εμείς τη βρίσκουμε έτσι: είναι ότι τη βρίσκουμε παραμένοντας φυσιολογικοί καθημερινοί άνθρωποι, και όχι κολληματίες τσαμπουνοφρικάριοι.\nΚαλή χρονιά λοιπόν και το 2007: έτσι το κόβω.\nΕπίμετρο (Ιούνιος 2013).\nΜέσα στην πενταετία που μεσολάβησε από την αρχική σύνταξη και την εκφώνηση του κειμένου μέχρι την έκδοσή του, οι εξελίξεις συνεχίστηκαν στην ίδια κατεύθυνση. Οι αθηναϊκές μουσικές εκδηλώσεις −ακροαματικές ή λειτουργικές− με τσαμπούνες, οι παρουσιάσεις, τα αφιερώματα στον έντυπο και ηλεκτρονικό τύπο και οι δισκογραφικές εκδόσεις έχουν πληθύνει τόσο ώστε δεν είναι πλέον δυνατό, αλλά ούτε και απαραίτητο, να παρακολουθηθούν. Οι τρεις μεγάλες υπερτοπικές Συναντήσεις (Παγκυκλαδική, Γέργερης και Καρπάθου) εξακολουθούν να πραγματοποιούνται, παρά τα σοβαρότατα εμπόδια που ανακύπτουν τα τελευταία χρόνια συνεπεία αφενός του σχεδίου «Καλλικράτης», που άλλαξε τον διοικητικό χάρτη της Ελλάδας, και αφετέρου της πολιτικής, κοινωνικής και οικονομικής κρίσης. Τουλάχιστον τρία ανεξάρτητα σεμινάρια/εργαστήρια τσαμπούνας, ενταγμένα σε μεγάλους τακτικούς σεμιναριακούς κύκλους, είναι προγραμματισμένα για το καλοκαίρι του 2013. Στην Αθήνα, οι άνθρωποι που στην εμφάνιση μιας τσαμπούνας θα ρωτήσουν με απορία τι όργανο είναι αυτό ή αν προέρχεται από τη Σκωτία είναι όλο και σπανιότεροι. Οι δάσκαλοι και τα μαθήματα έχουν πληθύνει, ενώ από τις πρώτες γενιές μαθητών έχουν προέλθει σημερινοί μάχιμοι νέοι τσαμπουνιέρηδες που δεν ξέρουν, παρά μόνο από αφηγήσεις, ότι κάποτε το όργανο αυτό βρισκόταν στα πρόθυρα της εξαφάνισης.\n Η εκπομπή υπάρχει στο Οπτικοακουστικό Αρχείο της ΕΡΤ στο διαδίκτυο. Η κεντρική σελίδα του Αρχείου βρίσκεται στη διέυθυνση http://www.ert-archives.gr/wpasV2/public/index.aspx.\n Το κείμενο εκφωνήθηκε το 2008.\n Όπως αναφέρεται πιο κάτω, στην ενότητα 2.2.2 και 2.2.4, το 2000 είχαν κυκλοφορήσει δύο δίσκοι με μυκονιάτικη τσαμπούνα. Η κυκλοφορία και η προβολή αυτών των δίσκων οδήγησε σε μία τόνωση της παράδοσης της τσαμπούνας για το νησί.\nΑναρτήθηκε από Πέπε στις Κυριακή, Ιανουαρίου 08, 2017 Δεν υπάρχουν σχόλια: Σύνδεσμοι σε αυτήν την ανάρτηση\nΗ τσαμπούνα στον 21ο αιώνα: Από την παρακμή στην α...


ΕΛΛΗΝΙΚΗ ΕΠΑΝΑΦΟΡΑ: Μαΐου 2017\nΤΟΥΣ ΑΞΙΖΕΙ Η ΟΧΙ ΕΝΑ ΜΠΟΫΚΟΤΑΖ;;;\nΣήμερα συγγενείς και φίλοι λένε το στερνό αντίο στον 29χρονο\nΣυγγενείς, φίλοι και συνάδελφοι αποχαιρετούν σήμερα τον 29χρονο Γιώργο Κατσαμπέλα που έχασε χθες το πρωί τη ζωή του στη μάχη του μεροκάματου, όταν κάτω από αδιευκρίνιστες συνθήκες το μηχανάκι που οδηγούσε κάνοντας διανομές για τη γνωστή αλυσίδα καφέ DE TOX της Λάρισας «καρφώθηκε» σε φορτηγό επί της οδού Καρδίτσης.\nΔεκάδες φίλοι του 29χρονου αφήνουν από χθες αναμμένα κεριά και λίγα λουλούδια στον τόπο της τραγωδίας, την ώρα που σάλος έχει ξεσπάσει στην πόλη από την απόφαση της εταιρείας να μην κλείσει τα καταστήματά της σε ένδειξη πένθους, παρά μόνο να διακόψει σήμερα, ημέρα της κηδείας, τις διανομές!\nΗ «απρόσωπη» αναφορά στο νεκρό συνάδελφό τους, που στην ίδια ανακοίνωση αναφέρεται ως διανομέας, αλλά και η συνέχιση της λειτουργίας του καταστήματος όπου εργαζόταν ο άτυχος 29χρονος ακόμη και λίγα μόλις λεπτά μετά το θάνατό του δεν πέρασε απαρατήρητη από τους Λαρισαίους, που με εκατοντάδες αναρτήσεις στα μέσα κοινωνικής δικτύωσης στρέφονται κατά των υπευθύνων της επιχείρησης καλώντας σε μποϊκοτάζ των προϊόντων της.\nΟ εκλιπών αφήνει πίσω τους γονείς και τον αδελφό του, ενώ η κηδεία του θα γίνει στις 12.30 μετά το μεσημέρι από τον Ιερό Ναό Αναστάσεως του Λαζάρου, στο Νέο Κοιμητήριο Λάρισας.\nΕν τω μεταξύ χθες ομάδα αντιεξουσιαστών δείχνοντας την ενόχλησή τους για το γεγονός ότι ακόμη και το κατάστημα στο οποίο εργάζονταν ο άτυχος διανομέας (Πολυτεχνείου και Σαρίμβεη) παρέμενε ανοικτό έκαναν τη δική τους παρέμβαση φωνάζοντας συνθήματα.\nΑΝΑΡΤΗΣΕΙΣ ΓΙΑ DE TOX\nΑ.Β: Ημουν μπροστα στο συμβαν.αργοτερα που σταματησα να παρω καφε απο ενα de tox ρωτησα σε ποιο καταστημα εργαζοτανε το ατυχο παλλικαρι.προς μεγαλη μου εκπληξη ο υπευθυνος με ενημερωσε οτι….εργαζοτανε στο δικο τους!!!εφυγα σκεπτικος αν θα επρεπε να σπασω το ανοιχτο καταστημα η απλως απογοητευμενος να αποχωρησω.δεν εφταιγε το προσωπικο φυσικα.ουτε τα παγωμενα βλεματα των συναδελφων του που τους ειχατε να δουλευουν γνωριζοντας οτι ο συναδελφος τους εφυγε για διανομη και δεν θα ξαναγυρισει ποτε..ειστε απαραδεκτοι!απο σημερα με χασατε απο πελατη.\nΧ.Κ: Απαράδεκτη ανακοίνωση. Δεν ήταν διανομέας (μηχάνημα) ήταν άνθρωπος που εργαζόταν και προσπαθούσε να επιβιώσει στις δύσκολες στιγμές που περνάμε όλοι μας. Ένας νέος με όνομα, οικογένεια και όνειρα. Ενας νέος που του άξιζε κάτι πολύ καλύτερο από αυτή την ψυχρή ανακοίνωση.\nΕπίσης απαράδεκτο να μην κλείσουν τα καταστήματα έστω και την ώρα της κηδείας ώστε να μπορέσουν οι συνάδελφοι του να παραστούν στην εξόδιο ακολουθία .\nΜην ξεχνάτε “Πάντων χρημάτων μέτρον άνθρωπος”\nΣ. Κ: Ενός διανομέα;;; Αριθμός απλά ε;;; Μια ανθρώπινη ζωή ένας απλός αριθμός….Ντροπή σας\nA.D.: Ελεος ρε παιδια,δικος σας ανθρωπος εφυγε,ετσι πενθειτε?κλειστε για μια μερα,μονο το χρημα μας απασχολει πλεον?ειδα οτι δουλευατε σημερα κ επαθα πλακα!\nV.P.: τραγικοι κλειστε το μαγαζι σας σαν ενδειξη σεβασμου τουλαχιστο ΖΩΑ.\nI.A.: Γεωργιος Κατσαμπελας, 29 ετων. Οι ιδιοι παραδεχτηκαν πως τα μηχανακια ειναι ιδιοκτητα με πλημελλη συντηρηση.ΚΑΝΕΝΑΣ ΣΤΗΝ ΑΛΥΣΙΔΑ DE-TOX ΣΕ ΟΛΗ ΤΗΝ ΕΛΛΑΔΑ, ΔΙΑΡΚΕΙΣ ΑΠΟΚΛΕΙΣΜΟΙ\nΑναρτήθηκε από ΚΙΝΗΜΑ ΕΛΛΗΝΙΚΗΣ ΕΠΑΝΑΦΟΡΑΣ στις 7:49 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΘα 'ρθεις σαν αστραπή - ΕΑΛΩ Η ΠΟΛΙΣ ΑΛΛΑ Η ΚΑΡΔΙΑ ΤΗΣ ΕΙΝΑΙ ΑΚΟΜΗ ΕΛΛΗΝΙΚΗ!!!\nΜΕ ΕΠΙΤΥΧΙΑ Η ΕΠΕΤΕΙΑΚΗ ΕΚΔΗΛΩΣΗ ΤΟΥ Π.Ε.Σ.\nΜΕ ΜΕΓΑΛΗ ΕΠΙΤΥΧΙΑ ΠΡΑΓΜΑΤΟΠΟΙΗΘΗΚΕ Η ΕΚΔΗΛΩΣΗ ΤΟΥ Π.Ε.Σ. ΠΟΥ ΕΓΙΝΕ ΣΤΗΝ ΛΑΡΙΣΑ ΓΙΑ ΤΗΝ ΕΠΕΤΕΙΟ ΤΩΝ 10 ΕΤΩΝ ΑΠΟ ΤΗΝ ΥΔΡΙΣΗ ΤΟΥ\nΑναρτήθηκε από ΚΙΝΗΜΑ ΕΛΛΗΝΙΚΗΣ ΕΠΑΝΑΦΟΡΑΣ στις 10:11 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΔΕΝ ΜΑΣ ΕΚΑΝΕ ΚΑΜΙΑ ΕΝΤΥΠΩΣΗ!!! - ΑΝΑΜΕΝΟΜΕΝΟ...\nΣΤΟ ΔΗΜΟΤΙΚΟ ΣΥΜΒΟΥΛΙΟ ΤΟΥ Δ. ΛΑΡΙΣΑΙΩΝ\nΗμερομηνία: 28 Μαΐου 2017, 07:36 Κατηγορία: Λάρισα\nΜε επιστολή του ο κ. Μάριος Ξηρομερίτης ανεξαρτητοποιήθηκε από την ομάδα του Ντίνου Διαμάντου:\nΕίναι κοινός τόπος για όλους του δημότες της Λάρισας ότι ο δήμος μας έχει βουλιάξει στην απραξία!\nΗ δημοτική αρχή, χαρακτηρίζεται από απουσία οράματος και λειτουργεί με λογική διαχείρισης..\nΈχουμε ευθύνη όλες οι αντιπολιτευόμενες παρατάξεις απέναντι στην ιστορία ,την πρόοδο και την ανάπτυξη του Δήμου μας να βρούμε μια κοινή φόρμουλα και να στρατευτούμε σε έναν κοινό αγώνα για να απαλλαγεί ο τόπος μας από την απραξία και την φιλοσοφική αντιμετώπιση των προβλημάτων .Η ΑΠΟΥΣΊΑ ανάπτυξης που κατατρώει τους νέους μας από το μετερίζι της ανεργίας ΕΊΝΑΙ μια ευθύνη που έχει μεγάλο μερίδιο η αυτοδιοίκηση !\nΔεν μπορούμε οι αντιπολιτεύσεις να αφουγκραζόμαστε την αγωνία των πολιτών και να μην μπορούμε να την εκφράσουμε σε μια κοινή δυναμική πορεία που θα ανορθώσει τον δήμο μας !Είναι βαριά η ευθύνη όλων όσων παρακολουθούμε το δημοτικό συμβούλιο να μένουμε σε πια πορεία αυτόνομη και μοναχική που δεν μπορεί να δώσει προοπτική και λύσεις στα προβλήματα της σύγχρονης Λαρισαϊκής κοινωνίας !\nΔημοτικός σύμβουλος Λαρισαίων\nΑναρτήθηκε από ΚΙΝΗΜΑ ΕΛΛΗΝΙΚΗΣ ΕΠΑΝΑΦΟΡΑΣ στις 4:48 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΗ ΑΛΗΘΕΙΑ ΓΙΑ ΤΟΝ ΑΔΙΚΟ ΧΑΜΟ ΤΟΥ!!!\nΣΤΟ ΦΩΣ Η ΑΛΗΘΕΙΑ ΓΙΑ ΤΟΝ ΘΑΝΑΤΟ ΤΟΥ ΗΡΩΑ ΣΜΗΝΑΓΟΥ ΗΛΙΑΔΗ – ΥΠΟΣΤΡΑΤΗΓΟΣ ΛΥΝΕΙ ΤΗ ΣΙΩΠΗ ΤΟΥ ΚΑΙ ΑΠΟΚΑΛΥΠΤΕΙ ΟΣΑ ΟΙ ΠΡΟΔΟΤΕΣ ΑΠΕΚΡΥΨΑΝ ΑΠΟ ΤΟ ΛΑΟ\nΑναρτήθηκε από ΚΙΝΗΜΑ ΕΛΛΗΝΙΚΗΣ ΕΠΑΝΑΦΟΡΑΣ στις 8:09 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΣΥΜΠΛΗΡΩΣΤΕ ΑΚΟΜΗ ΜΙΑ ΑΥΤΟΚΤΟΝΙΑ ΣΤΗ ΛΙΣΤΑ!!!\nΔημοσιεύθηκε στις: 26 Μαΐου 2017, 18:21\nΣοκαρισμένη είναι η κοινωνία της Αγιάς στο άκουσμα του θανάτου την Παρασκευή ενός 48χρονου άντρα.\nΣύμφωνα με πληροφορίες του onlarissa.gr, ο άτυχος άνδρας βρέθηκε στο σπίτι του απαγχονισμένος.\nΑπό την αστυνομία αποκλείστηκε το ενδεχόμενο εγκληματικής ενέργειας.\nΑναρτήθηκε από ΚΙΝΗΜΑ ΕΛΛΗΝΙΚΗΣ ΕΠΑΝΑΦΟΡΑΣ στις 8:50 π.μ. Δεν υπάρχουν σχόλια: Σύνδεσμοι σε αυτήν την ανάρτηση\nΣΗΜΑΔΕΜΕΝΗ Η ΤΡΑΠΟΥΛΑ!!!\nΒουλή: Με τις ψήφους της ΔΗΣΥ πέρασε η διάταξη για το τέμενος στο Βοτανικό\nΔημοσιεύθηκε στις: 24 Μαΐου 2017, 21:14\nΜε την θετική ψήφο της Δημοκρατικής Συμπαράταξης ΠαΣοΚ-ΔΗΜΑΡ πέρασε η διάταξη για το μουσουλμανικό τέμενος που ανεγείρεται στο Βοτανικό. Κατά την συζήτηση στην αρμόδια κοινοβουλευτική επιτροπή επί των άρθρων του νομοσχεδίου του υπουργείου Παιδείας στο οποίο περιέχεται, οι συγκυβερνώντες ΑΝΕΛ καταψήφισαν, όπως είχαν προαναγγείλει, μαζί με την Χρυσή Αυγή, ενώ τα υπόλοιπα κόμματα επιφυλάχθηκαν για την Ολομέλεια: ΝΔ, ΚΚΕ, Ένωση Κεντρώων, καθώς και το Ποτάμι, αν και οι διατυπώσεις των βουλευτών του ήταν υπέρ της διάταξης.Ωστόσο, ο βουλευτής του κόμματος Γρ. Ψαριανός δήλωσε ότι το κόμμα του είναι υπέρ του τεμένους αλλά είπε ότι επιφυλάσσεται για την Ολομέλεια. Λίγο αργότερα αρμόδιοι κύκλοι του Ποταμιού διευκρίνιζαν ότι η θέση του κόμματος είναι ξεκάθαρο «ναι» υπέρ του τεμένους, «αδειάζοντας» επί της ουσίας τον κ. Ψαριανό ο οποίος επιφυλάχθηκε. Οι ίδιοι κύκλοι είπαν ότι πρόκειται για σχήμα λόγου ή παραδρομή του βουλευτή. Μάλιστα ο έτερος βουλευτής του Ποταμιού Γ. Μαυρωτάς είχε διερωτηθεί λίγο νωρίτερα απευθυνόμενος προς την κυβέρνηση: «Είναι τόσο χαμηλά στην αξιακή σας κλίμακα τα θέματα των δικαιωμάτων που τα παραβλέπετε για να συγκυβερνάτε με τους ΑΝΕΛ και να έρχεται το Ποτάμι και το κάθε Ποτάμι να σας ξελασπώνει;». Ωστόσο, η στάση του κ. Ψαριανού ανέτρεψε την «γραμμή» του Ποταμιού προκαλώντας σύγχυση.\nΈτσι, ο ΣΥΡΙΖΑ διασώθηκε από την ΔΗΣΥ και η διάταξη υπερψηφίστηκε. Αν συνέβαινε το αντίθετο, το επίμαχο άρθρο 5 θα έπρεπε να αφαιρεθεί από το νομοσχέδιο το οποίο θα εισαχθεί προς συζήτηση και ψήφιση στην Ολομέλεια την Πέμπτη 25 Μαίου 2017. Ο εισηγητής των ΑΝΕΛ Κ. Κατσίκης ξεκαθάρισε ότι το κόμμα του δεν θα ψηφίσει την εν λόγω διάταξη για λόγους αρχής, ενώ οι επιφυλάξεις που διατυπώθηκαν από τα άλλα κόμματα εστιάστηκαν σε επί μέρους ενστάσεις ως προς την σύνθεση του ΔΣ του νομικού προσώπου που θα διοικεί το τέμενος και σε θέματα λειτουργίας. Έτσι, το πιθανότερο είναι τα κόμματα που επιφυλάχθηκαν να υποστηρίξουν στην Ολομέλεια την σχετική διάταξη, η οποία προβλέπει την ίδρυση ΝΠΙΔ με την επωνυμία «Διοικούσα Επιτροπή Ισλαμικού Τεμένους Αθηνών» και εποπτεύεται από τον υπουργό Παιδείας, Έρευνας και Θρησκευμάτων και δεν υπάγεται στις διατάξεις περί δημόσιου τομέα.\nΟι πόροι του ΝΠΙΔ είναι ιδίως οι τακτικοί που προέρχονται από επιχορηγήσεις του κρατικού προϋπολογισμού του υπουργείου Παιδείας για την κάλυψη της μισθοδοσίας του προσωπικού και της αποζημίωσης των μελών του Δ.Σ., των δαπανών λειτουργίας και συντήρησης του τεμένους, καθώς και έκτακτοι από πάσης φύσεως επιχορηγήσεις, κληρονομιές, δωρεές κλπ. Το ΔΣ είναι επταμελές με τριετή θητεία που δύναται να ανανεώνεται και διορίζεται με απόφαση του υπουργού Παιδείας. Στον οργανισμό του ΝΠΙΔ ορίζονται κατά παρέκκλιση των ισχυουσών για το δημόσιο τομέα διατάξεων, η διάρθρωση και λειτουργία του, ο αριθμός, οι θέσεις, οι κατηγορίες, τα προσόντα, η κατάσταση και τα καθήκοντα του προσωπικού καθώς και το πειθαρχικό δίκαιό τους.\nΑναρτήθηκε από ΚΙΝΗΜΑ ΕΛΛΗΝΙΚΗΣ ΕΠΑΝΑΦΟΡΑΣ στις 10:00 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\n10 ΧΡΟΝΙΑ ΠΕΣ - ΕΚΔΗΛΩΣΗ -ΣΥΜΜΕΤΕΧΟΥΜΕ\nΑναρτήθηκε από ΚΙΝΗΜΑ ΕΛΛΗΝΙΚΗΣ ΕΠΑΝΑΦΟΡΑΣ στις 5:45 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΕΧΟΥΝ ΚΗΡΥΞΕΙ ΙΕΡΟ ΠΟΛΕΜΟ ΓΙΑ ΟΠΟΙΟΝ ΔΕΝ ΤΟ ΚΑΤΑΛΑΒΕ!!!\nEKTAKTO- TZIXANTIΣΤΕΣ ΑΝΕΛΑΒΑΝ ΤΗΝ ΕΥΘΥΝΗ ΓΙΑ ΤΟ ΜΑΚΕΛΕΙΟ ΣΤΟ ΜΑΝΤΣΕΣΤΕΡ! «ΣΚΟΤΩΣΑΜΕ 37 ΧΡΙΣΤΙΑΝΟΥΣ»\nΗ οργάνωση Ισλαμικό Κράτος ανέλαβε την ευθύνη για την επίθεση στο Μάντσεστερ, σύμφωνα με το πρακτορείο ειδήσεων Amaq που πρόσκειται στην οργάνωση, λέγοντας ότι «σκοτώσαμε 37 χριστιανούς»\nΑναρτήθηκε από ΚΙΝΗΜΑ ΕΛΛΗΝΙΚΗΣ ΕΠΑΝΑΦΟΡΑΣ στις 5:43 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΦΡΙΚΗ ΣΤΗΝ ΒΡΕΤΑΝΙΑ!!!\nΤΡΟΜΟΚΡΑΤΙΚΗ ΕΠΙΘΕΣΗ ΣΤΟ ΜΑΝΤΣΕΣΤΕΡ-22 ΝΕΚΡΟΙ ΚΑΙ 50 ΤΡΑΥΜΑΤΙΕΣ ΣΕ ΣΥΝΑΥΛΙΑ ΤΗΣ ΑΡΙΑΝΑ ΓΚΡΑΝΤΕ – ΒΟΜΒΙΣΤΗΣ ΑΥΤΟΚΤΟΝΙΑΣ ΠΥΡΟΔΟΤΗΣΕ ΤΑ ΕΚΡΗΚΤΙΚΑ ME ΚΑΡΦΙΑ, ΒΙΔΕΣ ΚΑΙ ΜΠΟΥΛΟΝΙΑ – ΑΝΑΣΤΕΛΛΕΤΑΙ Η ΠΡΟΕΚΛΟΓΙΚΗ ΕΚΣΤΡΑΤΕΙΑ ΣΤΗ ΒΡΕΤΑΝΙΑ – ΣΥΓΚΛΟΝΙΣΤΙΚΕΣ ΕΙΚΟΝΕΣ ΚΑΙ VIDEO ΝΤΟΚΟΥΜΕΝΤΟ – ΖΩΝΤΑΝΗ ΣΥΝΔΕΣΗ\nΣυγκλονίζουν οι μαρτυρίες από την Έκρηξη στο Μάνστεστερ Αρενα\n«ΈΧΩ ΑΚΟΜΑ ΑΝΘΡΩΠΙΝΟ ΔΕΡΜΑ ΣΤΑ ΜΑΛΛΙΑ ΜΟΥ»\nΒΙΝΤΕΟ: Έκρηξη στο Μάντσεστερ Αρένα: Οι πρώτες στιγμές πανικού!\nΗ στιγμή της έκρηξης στο βίντεο που ακολουθεί.\nΣΕ ΠΑΝΙΚΟ Η ΜΕΪ – Συγκαλεί έκτακτο συμβούλιο ασφαλείας μετά το Μάντσεστερ\nOι Ισλαμιστες πανηγυρίζουν στο twitter\nΛογαριασμοί στο Twitter,που σχετίζονται με το Ισλαμικό Κράτος ανάρτησαν μηνύματα νίκης σε σχέση με την έκρηξη, ενώ μερικοί από τους χρήστες παρότρυναν για παρόμοιες αιματηρές ενέργειες και σε άλλες περιοχές.\nΑναρτήθηκε από ΚΙΝΗΜΑ ΕΛΛΗΝΙΚΗΣ ΕΠΑΝΑΦΟΡΑΣ στις 5:41 μ.μ. Δεν υπάρχουν σχόλια: Σύνδεσμοι σε αυτήν την ανάρτηση\nΘα 'ρθεις σαν αστραπή - ΕΑΛΩ Η ΠΟΛΙΣ ΑΛΛΑ Η ΚΑΡΔΙΑ...\nΕΧΟΥΝ ΚΗΡΥΞΕΙ ΙΕΡΟ ΠΟΛΕΜΟ ΓΙΑ ΟΠΟΙΟΝ ΔΕΝ ΤΟ ΚΑΤΑΛΑ...\nΑΚΟΜΗ ΜΙΑ ΑΥΤΟΚΤΟΝΙΑ ΣΤΟ ΒΟΛΟ!!!\nΖΗΤΟΥΝ ΔΙΚΑΙΩΣΗ ΑΛΛΑ ΔΕΝ ΕΡΧΕΤΑΙ!!!\nΑΦΥΠΝΙΣΗ ΜΑΪΟΥ- ΣΥΝΕΧΙΖΕΤΑΙ Η ΑΞΙΟΛΟΓΗ ΠΡΟΣΠΑΘΕΙΑ!...\nΓΙΑΤΙ ΟΛΗ Η ΙΣΤΟΡΙΑ ΜΥΡΙΖΕΙ ΕΛΛΑΔΑ!!!\nΕΠΕΣΕ ΣΤΟ ΚΑΘΗΚΟΝ - ΤΑ ΣΥΛΛΗΠΗΤΗΡΙΑ ΜΑΣ ΣΤΗΝ ΟΙΚΟΓ...\nΠΑΙΖΟΥΝ ΜΕ ΤΗΝ ΙΣΤΟΡΙΑ ΜΑΣ!!!\nΟΙ ΟΡΕΞΕΙΣ ΤΟΥ ΔΗΘΕΝ ΤΥΦΛΟΥ ΤΕΡΑΤΟΣ!!!\nΕΥΤΥΧΩΣ ΔΕΝ ΠΕΡΑΣΕ Η ΥΠΟΚΡΙΣΙΑ ΤΟΥ ΚΤΗΝΟΥΣ!!!\nΚΟΠΙΑΣΤΕ ΛΑΡΙΣΑΙΟΙ ΙΔΙΟΚΤΗΤΕΣ!!!\nΔΕΝ ΠΡΟΚΕΙΤΑΙ ΓΙΑ ΕΥΧΑΡΙΣΤΟ ΝΕΟ


12 Μαΐου 2021 - 06:27\nΤελευταία Ενημέρωση: 12 Μαΐου 2021 - 06:42\nΗ Χαμάς και η Τζιχάντ εκτοξεύουν ρουκέτες.Ο ισραηλινός στρατός απαντά με αεροπορικές επιδρομές στη Λωρίδα της Γάζας.\nΤις πρωινές ώρες οι σειρήνες της αεράμυνας ήχησαν στο Τελ Αβίβ. Ακούστηκαν αρκετές εκρήξεις στην πόλη, μερικά λεπτά μετά την ανακοίνωση της Χαμάς ότι ο ένοπλος βραχίονάς της προχώρησε στην εκτόξευση 110 ρουκετών εναντίον του Τελ Αβίβ, σε αντίποινα για τα πολύνεκρα ισραηλινά αεροπορικά πλήγματα στον παραθαλάσσιο παλαιστινιακό θύλακα.\nΝωρίτερα συναγωγή παραδόθηκε στις φλόγες στην πόλη Λοντ. Σύμφωνα με ισραηλινά Μέσα Ενημέρωσης, Αραβες φέρονται να σύλησαν συναγωγή και κατόπιν να την πυρπόλησαν. Δεκάδες αυτοκίνητα επίσης πυρπολήθηκαν, ενώ καταστράφηκαν βιτρίνες καταστημάτων.\nΟ δήμαρχος της πόλης μίλησε για «εμφύλιο πόλεμο» και ζήτησε να επιβληθεί αμέσως απαγόρευση της νυχτερινής κυκλοφορίας. Όπως ανακοινώθηκε, ο πρωθυπουργός του Ισραήλ, ο Βενιαμίν Νετανιάχου, άναψε το πράσινο φως για να κηρυχθεί κατάσταση έκτακτης ανάγκης στη Λοντ.\nΣοβαρά επεισόδια ξέσπασαν επίσης στις κατά πλειονότητα αραβικές πόλεις Άκο και Γιάφα.\nΛόγω της κατάστασης διακόπηκαν όλες οι πτήσεις από και προς το αεροδρόμιο "Μπεν Γκουριόν".\nΗ Χαμάς είχε προειδοποιήσει ότι θα πλήξει με ρουκέτες το Τελ Αβίβ, σε αντίποινα για την κατάρρευση δεκα-τριώροφου κτιρίου στη Γάζα, το οποίο επλήγη από ισραηλινούς βομβαρδισμούς.


Η δημοσιογραφία είναι πολύ σοβαρή υπόθεση για να την αναθέτουμε σε λοχίες | Documento\nΔιαβάζετε: Η ΔΗΜΟΣΙΟΓΡΑΦΙΑ ΕΙΝΑΙ ΠΟΛΥ ΣΟΒΑΡΗ ΥΠΟΘΕΣΗ ΓΙΑ ΝΑ ΤΗΝ ΑΝΑΘΕΤΟΥΜΕ ΣΕ ΛΟΧΙΕΣ\n10.05.2019 | 07:13\n10.05.2019 | 12:44\nΤο μπλογκ των δεκανέων που ανέλαβε να πιστοποιεί την εγκυρότητα των δημοσιευμάτων για λογαριασμό του facebook, χρησιμοποιώντας τη δύναμη του φορέα που εκπροσωπεί και μετά τις αποκαλύψεις του Documento πως δεν έχει τη δυνατότητα να παίζει ένα τέτοιο ρόλο, έδρασε εκδικητικά.\nΧαρακτήρισε ως Fake News δημοσίευμα του Documentonews στις 7 Μαίου, που συνέδεε το αεροπλανοφόρο των ΗΠΑ «USS Abraham Lincoln” με τις εξελίξεις με την Τουρκία και την Κυπριακή ΑΟΖ.\nΔιαβάστε ακόμη: Η επιστολή του Documento στο Facebook για το Fake News του συνεργάτη τους «Ellinika Hoaxes»\nΤα γεγονότα λοιπόν έχουν ως εξής:\nΣτις 7 Μαίου, ο Σύμβουλος Εθνικής Ασφάλειας των ΗΠΑ, John Bolton, ανακοίνωσε πως οι ΗΠΑ προκειμένου να αντιμετωπίσουν προκλήσεις από το Ιραν (σύμφωνα με πληροφορίες που διέρρευσαν υπάρχουν ακόμη και σχέδια εναντίον Αμερικανικών στόχων), αποφάσισαν να στείλουν το αεροπλανοφόρο Abraham Lincoln με συνοδεία πλοίων προστασίας σε περιοχή «της Κεντρικής Διοίκησης των ΗΠΑ, που συμπεριλαμβάνει τη Μέση Ανατολή» όπως χαρακτηριστικά ειπώθηκε.\nΤο Lincoln στις 20 Απριλίου φαίνεται να έχει αναχωρήσει από την Ισπανία για την Αδριατική όπου παίρνει εντολή να κατευθυνθεί Νότια.\nΤο πρωί της 7ης Μαϊου , στις 11:06, στο Ναύσταθμο της Σούδας στέλνονται εντολές σε πολλαπλούς παραλήπτες να ετοιμαστούν για την άφιξη του USS LEYTE GULF. Πρόκειται για το πλοίο προστασίας του αεροπλανοφόρου, του οποίου η άφιξη δηλώνει και αυτή του αεροπλανοφόρου το οποίο προστατεύει με πυραυλικά συστήματα.\nΗ είδηση της άφιξης του Abraham Lincoln δεν ήταν αναμενόμενη ειδικά μετά τις δηλώσεις που το εμφανίζουν να έχει στόχο το Ιράν. Την προηγούμενη μέρα η εκπρόσωπος του αμερικανικού υπουργείου Εξωτερικών Μόργκαν Ορτέιγκους, είχε εκφράσει την ανησυχία της για τις κινήσεις της Τουρκίας σε σχέση με την Κυπριακή ΑΟΖ.\nΣύμφωνα με πηγές του Κυπριακού Υπουργείου Εξωτερικών, η εμφάνιση του αεροπλανοφόρου και της ναυτικής δύναμης κρούσης των ΗΠΑ στη Σούδα, ανεξάρτητα από τον στρατηγικό σχεδιασμό, είχε σκοπό να δηλώσει την παρουσία και το ενδιαφέρον της Υπερδύναμης στην περιοχή με ταυτόχρονο μήνυμα προς την Τουρκία. Αυτή η αξιολόγηση προφανώς και ήταν βάσιμη και αυτοί που την έκαναν είχαν κάθε δικαίωμα να δίνουν αυτή την ερμηνεία σε ένα πραγματικό γεγονός. Οι ΗΠΑ δηλαδή εμφανίζονταν να προσπαθούν να εξασφαλίσουν το τερπνό μετά του ωφελίμου, δίνοντας μηνύματα προς πάσα κατεύθυνση που τους ενδιέφερε.\nΤην ίδια μέρα ωστόσο, όπως προκύπτει από τα έγγραφα που έχουμε στην κατοχή μας, ο αξιωματικός Y.V. , ενημερώνει και πάλι τους πολλαπλούς παραλήπτες στις 13:55, πως ματαιώνεται η άφιξη του προπομπού τους αεροπλανοφόρου USS LEYTE GULF. To συγκεκριμένο σήμα έχει θέμα “CANCDELLED –RTOP PV 19699 –USS LEYTE GULF” και γράφει συγκεκριμένα “ σας ενημερώνουμε ότι σχετικά με την επίσκεψη στο λιμάνι έχει επέλθει ακύρωση”\nΕίναι ξεκάθαρο δηλαδή πως ματαιώνεται η επίσκεψη στη Σούδα η οποία προφανώς ήταν προγραμματισμένη.\nΤο βράδυ της 9ης Μαίου, οι ΗΠΑ διέρρευσαν πως το Αεροπλανοφόρο πέρασε το Σουέζ σε χρόνους πέρα από τους προγραμματισμένους.\nΆρα προκύπτει και από τα έγγραφα και από την παραδοχή των ΗΠΑ πως έγιναν εσπευσμένες κινήσεις λόγω πληροφοριών, πως υπήρξε αλλαγή σχεδίων.\nΌλα αυτά τα δεδομένα που αποτελούν αποτέλεσμα έρευνας και αποδεικνύουν την αλήθεια του δημοσιεύματος πως το Αεροπλανοφόρο κινούνταν προς Σούδα, εμφανίζονται από τα ellinikahoaxes ως FakeNews. Ως απόδειξη παρέχεται απλώς το γεγονός ότι το Αεροπλανοφόρο κινήθηκε προς Σουέζ. Είναι δηλαδή σαν να υπάρχει ένας άσπρος τοίχος, κάποιος να επιμένει ότι είναι μαύρος και αφού βαφτεί τελικώς μαύρος να θεωρεί πως είχε δίκιο και αυτή είναι η αλήθεια.\nΘεωρητικά αυτή η ιστορία φαίνεται ως παιδαριώδης αντίδραση ατόμων που δεν ξέρουν ούτε τι είναι πληροφορία, ούτε πως συλλέγεται ούτε πώς μεταφράζεται (ναι ο καθένας έχει δικαίωμα να τη μεταφράσει με το δικό του κριτήριο). Στην πραγματικότητα είναι μια εκδικητική πράξη απέναντι στο Documento που αποκάλυψε τον περίεργο τρόπο με τον οποίο ανέλαβαν το ρόλο του πιστοποιητή αλήθειας του Facebook, άτομα που είναι λοχίες και επισμηνίες, χωρίς κανένα δημοσιογραφικό κριτήριο και υπόβαθρο. Ίσως σε άλλη περίπτωση να μην αντιδρούσαμε. Τους τη χαρίσαμε άλλωστε την πρώτη φορά που εμφάνισαν την πρώτη δημοσκόπηση του Documento ως Fake σα να γνώριζαν ποιο θα είναι το αποτέλεσμα των εκλογών. Όταν το αρμόδιο όργανο ελέγχου των δημοσκοπήσεων τους κάλεσε να παραβρεθούν στο σχετικό έλεγχο αρνήθηκαν, ίσως επειδή ενδεχομένως είχαν πετύχει αυτό που ενδεχομένως ήθελαν. Σε κάθε δημοσκόπηση που δεν εμφανίζεται ασορτί με αυτές που δείχνουν αυτονομία της ΝΔ, το επιχείρημα που παρουσιάζεται είναι πως τις κάνει «η εταιρεία με τις Fake δημοσκοπήσεις».\nMε δικιά μας προτροπή η εταιρεία VOXPOP Analysis, η οποία έχει θιγεί από τα δημοσιεύματα των ellinikahoaxes δεν προχώρησε σε νομικά μέτρα. Το πράγμα όμως παράγινε. Οι συγκεκριμένοι Επαχτίτες ή όπως αλλιώς λέγονται αυτή τη φορά θα λογοδοτήσουν. Η ύπαρξή τους δήθεν χωρίς έσοδα , ως ΜΚΟ που απέκτησε νομική υπόσταση και σε δύο μήνες την προσέλαβε το facebook , είναι ένα από τα μεγαλύτερα Hoaxes του διαδικτύου. Και τα Hoaxes πρέπει να χτυπιούνται προς όφελος της πραγματικής ενημέρωσης.\nΔιαβάστε ακόμη: Αποκαλύπτουμε με αποδείξεις την πρωτοφανή αθλιότητα των «Ellinika Hoaxes» κατά του Documento - Τον λόγο έχει η Δικαιοσύνη


Μαρτίου 10, 2015 5:31 μμ\nΜετά την επιτυχία της πρωτοβουλίας “Grow Greek Tourism Online” που ξεκίνησε στις αρχές Σεπτεμβρίου στην Κρήτη, όπου περισσότερες από 650 τοπικές τουριστικές επιχειρήσεις εκπαιδεύτηκαν σε διαδικτυακά εργαλεία προκειμένου να ενισχύσουν την ανάπτυξή τους καθ’ όλη τη διάρκεια του έτους, η Google, σε συνεργασία με το Υπουργείο Τουρισμού, τον ΕΟΤ και τον ΣΕΤΕ, ανακοινώνει σήμερα την επέκταση της πρωτοβουλίας στην Πελοπόννησο, τις Κυκλάδες, τα νησιά του Ιονίου, τη Μακεδονία, τα Δωδεκάνησα και την Αττική.\nΟ τουρισμός είναι ένας τομέας μείζονος σημασίας για την Ελλάδα. Το 2014, εκτιμάται πως συνεισέφερε άμεσα περίπου 17 δισ. ευρώ στην ελληνική οικονομία, αντιπροσωπεύοντας περισσότερο από το 20,5% του ΑΕΠ και το 20% της απασχόλησης.\nΗ ευκαιρία για περαιτέρω ανάπτυξη είναι σημαντική καθώς μια αύξηση της διαδικτυακής δραστηριότητας του ελληνικού τουριστικού κλάδου καθ’ όλη τη διάρκεια του έτους, μπορεί να αυξήσει το ΑΕΠ της Ελλάδας κατά 3%, δημιουργώντας έως και 100.000 νέες θέσεις απασχόλησης.\nΗ Αναπληρώτρια Υπουργός Τουρισμού Έλενα Κουντουρά, του Υπουργείου Οικονομίας, Υποδομών, Ναυτιλίας και Τουρισμού ανέφερε:\nΟ Γενικός Γραμματέας του ΕΟΤ, Πάνος Λειβαδάς σημείωσε:\nΟ Πρόεδρος του ΣETE, Ανδρέας Ανδρεάδης τόνισε:\nΟ Διευθυντής εταιρικών σχέσεων της Google Ελλάδας, Διονύσης Κολoκοτσάς υπογράμμισε:\n“Εκατομμύρια μικρές επιχειρήσεις σε όλη την Ευρώπη εκμεταλλεύονται το Διαδίκτυο. Τα διαθέσιμα ψηφιακά εργαλεία αποτελούν κινητήρια δύναμη ανάπτυξης, βοηθώντας την επέκταση αυτών των επιχειρήσεων, τη δημιουργία νέων θέσεων εργασίας και τη συνεισφορά τους στο ΑΕΠ. Στην Ελλάδα, ήδη πλήθος επιχειρήσεων προσελκύουν τουρίστες καθ’ όλη τη διάρκεια του έτους με τη βοήθεια του διαδικτύου. Όμως υπάρχει μεγάλο περιθώριο για επιπλέον ανάπτυξη. Γι’ αυτό, επεκτείνουμε τη συνεργασία με το Υπουργείο Τουρισμού, τον ΕΟΤ και το ΣΕΤΕ, παρέχοντας τις απαραίτητες ψηφιακές δεξιότητες και εργαλεία σε τουριστικές επιχειρήσεις σε 6 νέους προορισμούς και τις καλούμε να συμμετέχουν στις κατά τόπους εκδηλώσεις.\n• Γιατί είναι σημαντικό για μία μικρομεσαία επιχείρηση να είναι online\nΚατηγορίαGOOGLEGrow Greek Tourism OnlineΕΟΤΣΕΤΕΥπουργείο Τουρισμού\n← Previous Story Η Βαμβακοκαλλιέργεια σε ημερίδα του «ΘΕΣγή»\nNext Story → Ντάνιελ Σπέκχαρντ: «Η Ελλάδα είναι πολύ πιο σημαντική από όσο πιστεύει ο κόσμος»


European Commission - PRESS RELEASES - Press release - Ετήσια συνέντευξη Τύπου: Η ΕΤΕπ αυξάνει τις χρηματοδοτήσεις της για τη στήριξη της ανάπτυξης και της απασχόλησης στην Ευρώπη\nOther available languages: EN FR DE DA ES NL IT SV PT FI CS ET HU LT LV MT PL SK SL BG RO TR\nΕτήσια συνέντευξη Τύπου: Η ΕΤΕπ αυξάνει τις χρηματοδοτήσεις της για τη στήριξη της ανάπτυξης και της απασχόλησης στην Ευρώπη\n28 Φεβρουαρίου 2013 - Η Ευρωπαϊκή Τράπεζα Επενδύσεων (ΕΤΕπ) ανταποκρίνεται με έκτακτες ενέργειες στις έκτακτες περιστάσεις που έχουν δημιουργηθεί λόγω της συνεχιζόμενης χρηματοπιστωτικής και οικονομικής κρίσης στην Ευρωπαϊκή Ένωση. Ο Όμιλος ΕΤΕπ θα εντείνει σημαντικά τις χρηματοδοτικές του δραστηριότητες κατά την περίοδο 2013-2015 προκειμένου να στηρίξει την οικονομική ανάκαμψη στην Ευρώπη. Η τράπεζα της ΕΕ, σε συνέχεια και της αύξησης του καταβεβλημένου κεφαλαίου της κατά 10 δισ. ευρώ με απόφαση που έλαβαν τα κράτη μέλη το 2012, θα χορηγήσει πρόσθετα δάνεια ύψους 60 δισ. ευρώ την προσεχή τριετία για να προωθήσει την αειφόρο ανάπτυξη και την απασχόληση, αυξάνοντας τις χρηματοδοτήσεις της σε 65 έως 70 δισ. ευρώ ετησίως. Ο Πρόεδρος της ΕΤΕπ κ. Werner Hoyer σχολίασε: «Το περασμένο έτος η ΕΤΕπ έκανε ριζική στροφή, ακολουθώντας αντικυκλική πολιτική αντί της προγραμματισμένης κυκλικής. Είμαστε τώρα έτοιμοι να αυξήσουμε τις δανειοδοτικές μας δραστηριότητες κατά 40% ετησίως την περίοδο 2013-2015, καταβάλλοντας έτσι μια έκτακτη προσπάθεια σ’ αυτές τις έκτακτες περιστάσεις που αντιμετωπίζει σήμερα η Ευρώπη. Η τράπεζα της ΕΕ θα έχει σημαντική και απτή συμβολή στο ξεπέρασμα της σημερινής κρίσης». Αναμένεται ότι οι πρόσθετες χρηματοδοτήσεις της ΕΤΕπ θα επιτρέψουν την υλοποίηση επενδύσεων ύψους έως 180 δισ. ευρώ, τόσο ιδιωτικών όσο και δημόσιων, με έμφαση στην καινοτομία, την πρόσβαση των ΜΜΕ στη χρηματοδότηση, την αποδοτική χρήση των πόρων και τις στρατηγικής σημασίας υποδομές. Ο Πρόεδρος κ. Hoyer δήλωσε επίσης: «Οι επενδύσεις στην καινοτομία και το ανθρώπινο δυναμικό είναι ζωτικής σημασίας για την παραγωγικότητα της Ευρώπης και θα βοηθήσουν στην εξασφάλιση της ανταγωνιστικότητας και της απασχόλησης στο μέλλον».\nΚατά το 2012 η EΤΕπ υπέγραψε νέα δάνεια ύψους 52,2 δισ. ευρώ σε περισσότερες από 60 χώρες. Από το ποσό αυτό, 44,8 δισ. ευρώ διοχετεύθηκαν σε έργα εντός της Ευρωπαϊκής Ένωσης και 7,4 δισ. ευρώ σε έργα εκτός ΕΕ. Ανταποκρινόμενη στις σοβαρές οικονομικές προκλήσεις που αντιμετωπίζουν ορισμένες χώρες της ΕΕ, η ΕΤΕπ στήριξε ειδικότερα τομείς που αποτελούν βασικούς μοχλούς της ανάπτυξης και της απασχόλησης, και ιδίως τον τομέα των μικρομεσαίων επιχειρήσεων (ΜΜΕ). Οι χρηματοδοτήσεις προς μικρομεσαίες επιχειρήσεις ανήλθαν σε 13 δισ. ευρώ. Περισσότερες από 200 000 ΜΜΕ έλαβαν άμεση ή έμμεση στήριξη μέσω των δραστηριοτήτων του Ομίλου ΕΤΕπ το 2012. Το Ευρωπαϊκό Ταμείο Επενδύσεων (ΕΤΑΕ), το σκέλος του Ομίλου ΕΤΕπ που ειδικεύεται στην παροχή στήριξης προς τις μικρομεσαίες επιχειρήσεις (ΜΜΕ) μέσω προϊόντων που αφορούν τον επιχειρηματικό κίνδυνο, ανέλαβε δεσμεύσεις σε επενδυτικά κεφάλαια που ανήλθαν στο ιστορικά υψηλό επίπεδο των 1,34 δισ. ευρώ, προσελκύοντας περισσότερα από 7 δισ. ευρώ από άλλους επενδυτές. «Το 2013 ο Όμιλος ΕΤΕπ θα προσπαθήσει να επεκτείνει ακόμη περισσότερο τη στήριξη που παρέχει προς τις ΜΜΕ στην Ευρώπη και να διευρύνει το φάσμα των διαύλων διανομής των προϊόντων του», δήλωσε ο Πρόεδρος κ. Hoyer.\nΗ ΕΤΕπ προσέφερε επίσης ειδική στήριξη σε χώρες και περιοχές που αντιμετωπίζουν περιορισμένη πρόσβαση στις αγορές κεφαλαίων, μέσω της κινητοποίησης υφιστάμενων πόρων, όπως τα κονδύλια των διαρθρωτικών ταμείων, ενώ παράλληλα ενίσχυσε τις συμβουλευτικές της δραστηριότητες. «Ο συνδυασμός πηγών χρηματοδότησης και οι συμβουλευτικές δυνατότητες της ΕΤΕπ της επέτρεψαν να διατηρήσει ενεργό παρουσία σε χώρες όπου άλλοι επενδυτές έχουν ήδη αποχωρήσει από τις αγορές ή μειώνουν σημαντικά τις δραστηριότητές τους», είπε ο πρόεδρος κ. Hoyer, τονίζοντας ότι: «Η ΕΤΕπ είναι η τράπεζα και των 27 – και σύντομα 28 – κρατών μελών της ΕΕ».\nΟι χρηματοδοτήσεις εκτός ΕΕ ενισχύουν τη στήριξη που παρέχει η ΕΤΕπ στις εξωτερικές προτεραιότητες της ΕΕ μέσω μακροπρόθεσμων επενδύσεων σε στενή συνεργασία με την Ευρωπαϊκή Υπηρεσία Εξωτερικής Δράσης (ΕΥΕΔ) και την Επιτροπή, καθώς και άλλα χρηματοπιστωτικά ιδρύματα. Οι δραστηριότητες της ΕΤΕπ επικεντρώνονται στην ανάπτυξη του τοπικού ιδιωτικού τομέα, στην κοινωνική και οικονομική υποδομή και στον μετριασμό της κλιματικής αλλαγής και στηρίζουν τις ξένες άμεσες επενδύσεις. Ο Πρόεδρος κ. Hoyer σχολίασε: «Με το μεγάλο δίκτυο επιχειρήσεων-πελατών που διαθέτει στην Ευρώπη, η ΕΤΕπ στηρίζει αποτελεσματικά τη διεθνοποίηση της οικονομίας της ΕΕ με στόχο την ενίσχυση της παραγωγικότητας, της ανάπτυξης και της απασχόλησης. Με την πλούσια πείρα και την τομεακή της εξειδίκευση, η ΕΤΕπ προσφέρει σημαντικά οφέλη για κάθε χώρα-εταίρο και συνάμα για την ΕΕ.»\nΗ ΕΤΕπ διατήρησε άριστη πιστοληπτική ικανότητα σε όλη τη διάρκεια του 2012, κυρίως χάρη στη συνετή δανειοδοτική πολιτική της και τη σωστή διαχείριση των κινδύνων. Το σύνολο του ενεργητικού της στο τέλος του 2012 διαμορφώθηκε στα 508 δισ. ευρώ, καθιστώντας την ΕΤΕπ τον μεγαλύτερο πολυμερή χρηματοδοτικό οργανισμό. Ο δείκτης κεφαλαιακής επάρκειας της ΕΤΕπ παρέμεινε υψηλός, στο 23,1%. Εν μέσω συνθηκών υψηλής μεταβλητότητας στις αγορές, η Τράπεζα άντλησε 71,3 δισεκ. ευρώ από τις διεθνείς αγορές κεφαλαίων, εκ των οποίων ένα μέρος αφορά προχρηματοδότηση για το τρέχον έτος. Ο Πρόεδρος κ. Hoyer δήλωσε: «Η Τράπεζα θα εξακολουθήσει να δίνει μεγάλη προσοχή στην ποιότητα του ισολογισμού της. Η ποιότητα του δανειακού χαρτοφυλακίου μας και η συντηρητική διαχείριση των κινδύνων είναι ζωτικής σημασίας για την Τράπεζα και τους επενδυτές της».\nΟ Όμιλος της Ευρωπαϊκής Τράπεζας Επενδύσεων (Όμιλος ΕΤΕπ) αποτελείται από την Ευρωπαϊκή Τράπεζα Επενδύσεων (ΕΤΕπ) και το Ευρωπαϊκό Ταμείο Επενδύσεων (ΕΤΑΕ). Η ΕΤΕπ είναι ο οργανισμός της Ευρωπαϊκής Ένωσης ο οποίος χορηγεί μακροπρόθεσμες χρηματοδοτήσεις. Μέτοχοι της ΕΤΕπ είναι τα κράτη μέλη της ΕΕ. Η Τράπεζα χορηγεί μακροπρόθεσμες χρηματοδοτήσεις σε υγιείς επενδύσεις, με σκοπό να προάγει τους στόχους πολιτικής της ΕΕ. Το ΕΤΑΕ είναι το σκέλος του Ομίλου ΕΤΕπ που ειδικεύεται στην παροχή στήριξης προς τις μικρομεσαίες επιχειρήσεις (ΜΜΕ) σε όλη την Ευρώπη μέσω προϊόντων που αφορούν τον επιχειρηματικό κίνδυνο. Μέτοχοί του είναι η ΕΤΕπ, η Ευρωπαϊκή Επιτροπή και ένα ευρύ φάσμα δημόσιων και ιδιωτικών χρηματοπιστωτικών ιδρυμάτων. Το 2012 οι δεσμεύσεις του ΕΤΑΕ σε επενδυτικά κεφάλαια ανήλθαν στο ιστορικά υψηλό επίπεδο των 1,4 δισ. ευρώ προσελκύοντας περισσότερα από 7 δισ. ευρώ από άλλους επενδυτές. Το Ταμείο ανέλαβε επίσης δεσμεύσεις ύψους 1,2 δισ. ευρώ για εγγυήσεις και πράξεις τιτλοποίησης, στηρίζοντας νέα χαρτοφυλάκια δανείων προς ΜΜΕ συνολικού ύψους 5,2 δισ. ευρώ προς μικρομεσαίες επιχειρήσεις.\nΗ παρουσίαση Powerpoint από τον Πρόεδρο είναι διαθέσιμη στην ιστοσελίδα www.eib.org / press\nRainer Schlitt: e-mail: r.schlitt@eib.org, κιν.: (+352) 621 36 25 09;\nSabine Parisse: e-mail: s.parisse@eib.org, κιν.: (+352) 621 45 91 59;\nChristof Roche: e-mail: c.roche@eib.org, κιν.: (+0032) 47 96 505 88\nΓραμματεία Γραφείου Τύπου: e-mail: press@eib.org, τηλ.: (+352) 43 79 – 21000, φαξ: (+352) 43 79 – 61000\nΓραφείο Ενημέρωσης της ΕΤΕπ (EIB Infodesk)\nE-mail: info@eib.org, τηλ.: (+352) 43 79 – 22000, φαξ: (+352) 43 79 – 62000


Το «ναι» του Πουλλαΐδη και η επόμενη μέρα στην Ανόρθωση | Goal News Cy\nGOALΤο «ναι» του Πουλλαΐδη και η επόμενη μέρα στην Ανόρθωση\nΤο «ναι» του Πουλλαΐδη και η επόμενη μέρα στην Ανόρθωση\nΑπάντησε θετικά ο μεγαλομέτοχος της εταιρείας Χρίστος Πουλλαΐδης στις τροποποιήσεις που του έστειλε η διοίκηση του σωματείου. Το διοικητικό συμβούλιο του σωματείου απέστειλε στον Πουλλαΐδη τις εισηγήσεις του αναφορικά με τις τροποποιήσεις στους όρους που ο ίδιος έθεσε για να παραχωρήσει δωρεάν το 21% των μετοχών του στο σωματείο ώστε να το καταστήσει μεγαλομέτοχο τα εταιρείας και σύμφωνα με πληροφορίες η απάντησή του ήταν θετική.\nΟι κυριότερες διαφοροποιήσεις είναι δύο: Η μία αφορά στην περίπτωση που βρεθεί επενδυτής για να αγοράσει το 21% των μετοχών. Ο Χρίστος Πουλλαΐδης έθεσε ως όρο να μπορεί να πουλήσει τις μετοχές του σε ένα τέτοιο ενδεχόμενο, ενώ το σωματείο σε αντιπρόταση του ζήτησε όπως για να γίνει κάτι τέτοιο θα πρέπει να τεθεί προς έγκριση ενώπιον της γενικής συνέλευσης. Η δεύτερη τροποποίηση έχει να κάνει με τα δάνεια. Δηλαδή, αν η νέα διοίκηση θελήσει να κάνει ένα δάνειο μέχρι 100.000 ευρώ να μην χρειάζεται η έγκριση του Χρίστου Πουλλαΐδη. Μόνο όταν το ποσό υπερβαίνει τις 100.000 να υπάρχει μια τέτοια δέσμευση.\nΗ διοίκηση αναμένεται να ανακοινώσει μάλιστα με πάσα λεπτομέρεια τους όρους της συμφωνίας μόλις οι δυο πλευρές τα βρουν σε όλα. Αξίζει να αναφερθεί ότι κάποιοι από το διοικητικό συμβούλιο λέγεται ότι ήθελαν να διακοπεί άμεσα η συμφωνία ανάμεσα σε σωματείο και εταιρεία.\nΑπό εκεί και πέρα υπάρχει και η επόμενη μέρα και το τι θα γίνει με το θέμα του προέδρου και της διοίκησης. Το όνομα του Ανδρέα Παντελή παραμένει στο προσκήνιο. Ο ίδιος έκανε κάποιες επαφές με τον Χαράλαμπο Μανώλη. Μάλιστα, δεν αποκλείεται να έχει διευθετηθεί και συνάντηση ανάμεσα στους δυο άντρες για να εξετάσουν τα νέα δεδομένα και αν υπάρχει η δυνατότητα επιστροφής του πρώην προέδρου της «Κυρίας».


Αυτά είναι τα πρώτα συμπτώματα του προστάτη - BORO από την ΑΝΝΑ ΔΡΟΥΖΑ - boro.gr\nΑρχική / Υγεία / Ουρολογία / Αυτά είναι τα πρώτα συμπτώματα του προστάτη\nΑυτά είναι τα πρώτα συμπτώματα του προστάτη\nΣεπτέμβριος 5, 2013 Ουρολογία\nΟ προστάτης είναι ένας αδένας που συμμετέχει στην παραγωγή του σπέρματος, βρίσκεται κάτω από την ουροδόχο κύστη και περιβάλλει την ουρήθρα, και μπορεί να δημιουργήσει πολλά προβλήματα στους άνδρες, κυρίως από τη μέση ηλικία και μετά. Η διεύρυνση του προστάτη αδένα διαφέρει σε σοβαρότητα μεταξύ των ανδρών και σταδιακά επιδεινώνεται με την πάροδο του χρόνου. Τα συμπτώματα διεύρυνσης του προστάτη περιλαμβάνουν:\nΤο μέγεθος του προστάτη δεν σημαίνει απαραίτητα ότι τα συμπτώματα θα είναι χειρότερα. Μόνο περίπου το ήμισυ των ανδρών με διευρυμένο προστάτη αδένα έχουν συμπτώματα που γίνονται ιδιαίτερα αισθητά ή αρκετά ενοχλητικά έτσι ώστε να αναζητήσουν ιατρική θεραπεία. Σε ορισμένους άνδρες, τα συμπτώματα σταθεροποιούνται και μπορεί ακόμη και να βελτιωθούν την πάροδο του χρόνου.\nΑν έχετε προβλήματα του ουροποιητικού συστήματος, δείτε το γιατρό σας για να ελέγξει εάν τα συμπτώματα που προκαλούνται από διευρυμένο προστάτη και να σας προτείνει θεραπεία και εξετάσεις που μπορεί να χρειαστείτε.


Ατλέτικο Μαδρίτης: Δύο κρούσματα κορονοϊού πριν από το Final 8 του Champions League\nΑτλετικο Μαδριτης: Δυο κρουσματα κορονοιου πριν απο το Final 8 του Champions League\nΕπιμέλεια: Κώστας Αυγουστάκης Δημοσίευση: 09 Αυγ. 2020 22:23\nΗ Ατλέτικο Μαδρίτης ανακοίνωσε ότι δύο μέλη της ομάδας της είναι θετικά στον κορονοϊό, λίγες μέρες πριν την αναμέτρηση των κολτσονέρος με τη Λειψία για το Final 8 του Champions League.\nΗ Ατλέτικο Μαδρίτης αντιμετωπίζει την Πέμπτη (13/8) την Λειψία για το Final 8 του Champions League που θα διεξαχθεί στην Πορτογαλία. Το Σάββατο (8/8), όπως ενημερώνουν οι κολτσονέρος σε ανακοίνωσή τους, όλοι οι παίκτες που βρίσκονται στην αποστολή που θα ταξιδέψει για τα προημιτελικά της κορυφαίας διασυλλογικής διοργάνωσης έκαναν τεστ για κορονοϊό.\nΑπ' όλα τα τεστ, δύο βγήκαν θετικά και τα δύο κρούσματα θα παραμείνουν σε καραντίνα στο σπίτι τους τηρώντας το υγειονομικό πρωτόκολλο. Περισσότερες πληροφορίες για την ταυτότητα των ποδοσφαιριστών δεν έχουν γί...\nTags ατλετικο μαδριτης κρουσματα κορονοιου final\nΑτλέτικο Μαδρίτης: Δύο κρούσματα κορονοϊού πριν από το Final 8 του Champions League Ατλέτικο Μαδρίτης: Δύο κρούσματα κορονοϊού πριν από το Final 8 του Champions League Επιμέλεια: _


«Πώς δεν έγινα λεσβία με τέτοιο μπαμπά...» (vid)\n«Πώς δεν έγινα λεσβία με τέτοιο μπαμπά...» (vid) από BUZZLIFE article http://politis.com.cy/article/pos-den-egina-lesvia-me-tetio-mpampa-vid Στα παιδικά της χρόνια και στη σχέση που είχε με τον πατέρα της αναφέρθηκε η δημοσιογράφος και συγγραφέας Ροζίτα Σώκου... 20.03.2017 10:05\nΣτα παιδικά της χρόνια και στη σχέση που είχε με τον πατέρα της αναφέρθηκε η δημοσιογράφος και συγγραφέας Ροζίτα Σώκου...\nΜιλώντας στην εκπομπή «Αποκαλυπτικά», σόκαρε με την εξομολόγησή της: «Είχα βάλει ένα ασημένιο βραχιολάκι στο χέρι μου και μου λέει ο πατέρας μου, τι είναι αυτό; Πέταξέ το αμέσως αυτά τα φοράνε οι γυναίκες. Αυτό έπαιξε ρόλο, για αυτό δεν φοράω κοσμήματα. Το πως δεν έγινα λεσβία με τέτοιον μπαμπά. Όχι ότι είναι κακό πράγμα προς Θεού. Είναι δύσκολο να παρασυρθείς αν δεν το έχεις μέσα σου», τόνισε χαρακτηριστικά η δημοσιογράφος.\nOι αθλητικές μεταδόσεις του Σαββάτου (26/5)


Πρόβλεψη για τον αγώνα Χάιντουκ Σπλιτ εναντίον Έβερτον – The Bet School\nHome / TheBetSchool / Πρόβλεψη για τον αγώνα Χάιντουκ Σπλιτ εναντίον Έβερτον\nΠρόβλεψη για τον αγώνα Χάιντουκ Σπλιτ εναντίον Έβερτον\nΠέμπτη, 24 Αυγούστου, 10:00 μ.μ. Ώρα Ελλάδας\nΣτάδιο Πόλιουντ, Σπλιτ\nΗ Αγγλική ομάδα Έβερτον την ερχόμενη Πέμπτη θα επισκεφθεί τη Χάιντουκ στο δεύτερο αγώνα του γύρο των πλέι-οφ του Γιουρόπα Λιγκ. Ο πρώτος αγώνας αυτής της αναμέτρησης έκλεισε με αποτέλεσμα 2:0 υπέρ των Βρετανών, η έκβαση του παιχνιδιού σε ένα μεγάλο ποσοστό των πιθανοτήτων βγάζει την ομάδα από την Αγγλίας στη φάση των ομίλων του Ευρωπαϊκού Κυπέλλου, αλλά δεν υπάρχει καμία αμφιβολία ότι οι Βαλκάνιοι δεν έχουν πει ακόμη την τελευταία τους λέξη, αυτή η ομάδα θα αγωνιστεί μέχρι εσχάτων.\nΗ Χάιντουκ είναι σε αρκετά καλή αγωνιστική κατάσταση, τα παιδιά από το Σπλιτ βρίσκονται στη δεύτερη θέση της βαθμολογίας του πρωταθλήματος της Κροατίας, στο περιουσιακό τους υπάρχουν 13 βαθμοί, τρεις λιγότεροι από την Ντιναμό Ζάγκρεμπ που ηγείται στο πρωτάθλημα. Στα προκριματικά του Γιουρόπα Λιγκ της σεζόν 2017–18 η Χάιντουκ Σπλιτ έχει περάσει τη Λέφσκι και Μπρόντμπι.\nΣε αντίθεση με τη Χάιντουκ η Έβερτον παίζει μόνο το δεύτερο γύρο των προκριματικών του Γιουρόπα Λιγκ. Πριν από την κροατική ομάδα οι Βρετανοί έπαιξαν με τη Ruzomberok της Σλοβακίας. Και τα δύο παιχνίδια με τον αντίπαλο έληξαν με σκορ 1:0 υπέρ των «ζαχαρωτών». Επίσης η Έβερτον πρόλαβε να παίξει δύο αγώνες στην Πρέμιερ Λιγκ Αγγλίας. Στον πρώτο γύρο η ομάδα από Λίβερπουλ στην έδρα της ήταν ισχυρότερη της Στόουκ 1:0, στο γύρο υπ’ αριθμό δύο υπήρχε ισοπαλία 1:1 με τη Μάντσεστερ Σίτι.\nΗ Έβερτον στο εγγύς μέλλον θα έχει να παίξε με την Τσέλσι, Τότεναμ και Μάντσεστερ Γιουνάιτεντ, δηλαδή, τον επερχόμενο αγώνα η ενδεκάδα του Koeman θα προσπαθήσει να κρατήσει σε χαμηλές ταχύτητες, αλλά ταυτόχρονα να επιτύχει το στόχο της πρόκρισης στη φάση των ομίλων του Γιουρόπα Λιγκ. Σε αυτό το ζευγάρι φαίνεται καλό το στοίχημα στο under. Η δωρεάν μα πρόβλεψη για αυτή τη συνάντηση είναι: under 2.5 με απόδοση 1,79.\n← Previous Story Πρόβλεψη για τον αγώνα Μαρσέιγ εναντίον Ντομζάλε\nNext Story → Πρόβλεψη για τον αγώνα Ρεάλ Σοσιεδάδ εναντίον Βιγιαρεάλ


τοίχο-τοίχο...: Για μισή κουταλιά καφέ...\nΓια μισή κουταλιά καφέ...\nΣτα απλά, καθημερινά πράγματα φαίνονται οι ιδέες.\nΛόγου χάρη στον καφέ.\nΕίσαι άφραγκος, είναι πρωί και στο κουτί του νεσκαφέ έχει μείνει ποσότητα που φτάνει για... ενάμιση καφέ!\nΔε μένεις μόνος. Είναι κι η γυναίκα σου μαζί.\nΜόλις έχεις ξυπνήσει λοιπόν και πας να φτιάξεις τον καφέ.\nΤον πίνεις με δυο κουταλιές καφέ. Κι αυτή το ίδιο.\nΑλλά ο καφές που έχει μείνει είναι για τρεις κουταλιές!\nΘα φτιάξεις τον καφέ σου όπως τον πίνεις, με τις δυο κουταλιές, και "άμα σηκωθεί η γυναίκα, βλέπουμε";\nΘα βάλεις μια κουταλιά (που δε σου φτάνει για να ξυπνήσεις) για να τον πιει αυτή όπως τον θέλει, με τις δύο;\nΉ θα βάλεις μιάμιση κουταλιά (που και πάλι δε σου φτάνει), για να μοιραστείτε τη χασούρα διά δύο;\nΑπό κει θα δεις αν είσαι σοσιαλιστής, καπιταλιστής ή απλώς μαλάκας.\nΚι όχι απ' τις απόψεις σου περί... Κεφαλαίου!\nΚαι πρόσεξε: δε θα κριθείς απ'την απάντησή σου τώρα!\nΘα κριθείς απ' τον καθρέφτη σου, όταν σου τύχει...\nΜπορεί να μην θες να πατήσεις επί πτωμάτων για μια χούφτα δολλάρια.\nΑλλά, για μισή κουταλιά καφέ, να σκοτώνεις άνθρωπο...\nΑναρτήθηκε από Μαζεστίξ στις 12:02 π.μ.\nΛωτοφάγος 11 Οκτωβρίου 2013 - 12:30 π.μ.\nΧαχαχα! Πράγματι, για μισή κουταλιά καφέ σκοτώνεις άνθρωπο. Τι εξάρτηση κι αυτή!\nΑνώνυμος 11 Οκτωβρίου 2013 - 1:15 μ.μ.\nΜαζεστίξ, σύντροφε και αρχηγέ του Γαλατικού χωριού, σε αυτή την περίπτωση που μας περιγράφεις δεν πρέπει να ξεχνάμε νομίζω τι σημαίνει συντροφικότητα...!\nΣε δύσκολες στιγμές μοιράζεσαι και το λίγο που έχεις, γιατί το σημαντικό είναι ότι έχεις τον άλλο δίπλα σου! Συμπαραστάτη και και συνοδοιπόρο.\nΚι αν είχες συνηθίσει να θέλεις να σκοτώσεις για μια κουταλιά καφέ, τι να τον κάνεις τον τέλειο καφέ, όταν θα τον πίνεις μόνος σου!!\nΤα ζόρικα είναι λίγοτερο επώδυνα, όταν τα μοιράζονται δύο παρά να τα φέρει στην πλάτη του κάποιος μονάχος...\nΦυσικά, είναι πάντα θέμα επιλογών στη ζωή, αλλά και συναισθημάτων προς τους άλλους. Ίσως και προσωπικής θεώρησης απέναντι στον άνθρωπο γενικά.\nΤι έχει αξία για τον καθέναν μας, τελικά!\nΟι άνθρωποι ή οι συνήθειές μας, από τις οποίες δεν υποχωρούμε ούτε βήμα;\nΜπορούμε αλήθεια να φύγουμε από το "εγώ" και να σκεφτούμε μέσα από το "εμείς";\nΠόσο δύσκολο μοιάζει στη σύγχρονη εποχή, τελικά!\nΣτο "εμείς" πάντως έχει αποδειχτεί ότι συμβαίνουν τα πιο όμορφα και δυνατά πράγματα στη ζωή!!\nΑρκεί να έχεις επιλέξει συνειδητά τους συνοδοιπόρους σου...\nΑνώνυμος 11 Οκτωβρίου 2013 - 1:21 μ.μ.\nΌσα είπα έχουν προέλθει από τον καθρέφτη μου, όταν το βίωσα!\nΣίγουρα είναι και η προσωπική μου θεώρηση για τον άνθρωπο και τη ζωή!\nΗ δική σου άποψη πάνω στο θέμα, που έθεσες, ποια είναι;\nserenata 11 Οκτωβρίου 2013 - 3:20 μ.μ.\nΕγώ που είμαι γυναίκα να πω;;\nΠρωί χωρίς καφέ;.....δεν υπάρχει:P\nΠρέπει να διαλέξουμε από τις 3 απαντήσεις σου;\nΚι αν έχουμε άλλη;\nΚι αν διαλέξουμε θα μας πεις που κατατασσόμαστε;\nΕγώ που δεν πίνω, δεν καπνίζω, η μόνη μου εξάρτηση είναι ο καφές, δεν πρέπει να έχω κάποιο πλεονέκτημα;;\nΜαζεστίξ 11 Οκτωβρίου 2013 - 3:35 μ.μ.\nΛωτοφάγε, το πρωί με την τσίμπλα στο μάτι, πράγματι ορισμένες φορές γινόμαστε επικίνδυνοι!\nΚαλύτερα να μου κρύψεις το φαΐ, παρά τον καφέ.\nΓλαύκη, η συντροφικότητα και η αλληλεγγύη δοκιμάζονται κάθε μέρα, σε κάθε μικρή, μηχανική μας κίνηση και συμπεριφορά.\nΤο ερώτημα "θα προτιμούσες να πίνεις μόνος σου τον τέλειο καφέ ή με παρέα έναν κακόγευστο;" είναι αμείλικτο και βασανιστικό,με πολλές προεκτάσεις.\nΤην απάντηση δεν τη δίνω εγώ.\nΤη δινει ο καθένας στον εαυτό του.\nΚι εγώ την ψάχνω...\nΣερενάτα, ως γυναίκα έχεις πάντα το πλεονέκτημα της επιλογής συντρόφου.\nΕπομένως μπορείς να επιλέξεις κάποιον που να μην πίνει καφέ και να τελειώνει ιστορία!\nΑν είναι όμως να έχεις πλεονέκτμα στον καφέ, τότε κι ο άλλος που π.χ. καπνίζει, θα απαιτήσει κι αυτός τα δικά του πλεονεκτήματα...\nΌπως είπα και παραπάνω, δε δίνω εγώ απαντήσεις και φυσικά δεν κατατάσσω κανέναν.\nΕδώ δεν μπορώ να κατατάξω τον εαυτό μου καλά-καλά!\nΤροφή για σκέψη έδωσα μόνο. Ούτε εγώ την έχω επεξεργαστεί ακόμη καλά.\nΑπλά εχθές είχα αυτόν τον προβληματισμό κι είπα να τον μοιραστώ.\nserenata 11 Οκτωβρίου 2013 - 6:49 μ.μ.\nΗ αλήθεια είναι πως μας προβληματίζει....\nΠόσο γενναιόδωροι είμαστε τελικά;\nΘέλουμε να μας φέρονται κάπως αλλά εμείς σε μια 'δύσκολη' δτιγμή πως αντιδρούμε;\nΝαι με έβαλες σε σκέψεις......\nΥΓ. Το γεγονός πως είμαι γυναίκα δε σημαίνει πως διαλέγω σύντροφο...μάλλον το αντίστροφο γίνεται.\nΜαζεστίξ 12 Οκτωβρίου 2013 - 8:46 μ.μ.\nΗ δύσκολη γενναιοδωρία φαίνεται στα μικρά πράγματα, εκεί που κάποιος δεν προσέχει να δείξει κάτι.\nΤο ΥΓ σηκώνει πολλή κουβέντα...\nΆννα Πάρος 11 Οκτωβρίου 2013 - 4:53 μ.μ.\nΤα (μη ρωτήσεις πόσο) παλιά χρόνια, όταν ήμουν παιδί, που δεν περίσσευαν οι πολυτέλειες, όταν στο ψυγείο μας έμπαινε ένα κουτί πχ γλυκά, το τελευταίο κομμάτι, κατέληγε κατά κανόνα στα σκουπίδια. Κανένας δεν το άγγιζε, για να μην το στερήσει από τους άλλους. Κανείς δεν μας το είχε επιβάλλει αυτό, ήταν σαν άγραφος νόμος.... Κανείς;;;..... Λάθος. Ειχε νομοθετήσει το παράδειγμα των γονιών.\nΣτην αντιπαράθεση εγωισμός /αλτρουισμός, λοιπόν, έχω την γνώμη ότι καθοριστική βαρύτητα έχει η ανατροφή μας . Ακολουθεί η ιδιοσυγκρασία μας.\nένας στρατολάτης 11 Οκτωβρίου 2013 - 6:44 μ.μ.\nΕ, όχι ρε φίλε! Μιάμιση ο καθείς με ανάλογο περιορισμό νερού. Ούτε νερομπουρμπούλι θα είναι, ούτε θα χάσει η Βενετιά βελόνι με πέντε γουλιές λιγότερες.\nΤι διάολο, για τα πάντα απ' τα κομμούνια περιμένετε τη λύση;!\nΠέτρος Κ. 11 Οκτωβρίου 2013 - 8:01 μ.μ.\nΛύση Νο1: Χρησιμοποιείς και τις 3 κουταλιές καφέ με τις ανάλογες ζάχαρης. Αν στις 2 καφέ βάζεις και 2 ζάχαρη (όπως εγώ) στις 3 καφέ βάζεις 3 ζάχαρη με την αντίστοιχη αύξηση σε νερό. Δεν είναι δα και δύσκολο.\nΛύση Νο2. Φτιάχνεις έναν μόνο καφέ και τον μοιράζεστε.\nΗ χειρότερη επιλογή, για διάφορους λόγους, είναι να τον πιείς μόνος σου.\nΟ κυριότερος λόγος για να μη το κάνεις είναι ότι το μεσημέρι θα έχει μαγειρέψει μόνο για πάρτη της.\n(και καλά να σου κάνει!)\nΥΓ: Ποτέ μου δεν είχα εξάρτηση από τον καφέ. Θεωρώ μάλιστα – επιτρέψτε μου – αστείο το ότι πολλοί δεν ξυπνούν άμα δεν πιούν τουλάχιστον έναν. Ποτέ καφές δεν με «ξύπνησε». Έχω πιεί φραπέ στις 4 τα χαράματα και σε ένα λεπτό είχα αποκοιμηθεί!\nJoan Petra 11 Οκτωβρίου 2013 - 8:19 μ.μ.\nΕλπίζω, σε σχέση με τα ερωτήματα, να μην έχεις αντιστοιχίσει και τις κατηγορίες: "σοσιαλιστής, καπιταλιστής ή απλώς μαλάκας", καθώς εγώ έχω σκοπό να διαλέξω το τρία!! Αν και......γυνή και δεν ξέρω αν ρωτήθηκα, που λέει κι η Σερενάτα (αλλά εγώ απάντησα, σιγά μην το άφηνα αυτό να περάσει έτσι!!) Σε φιλώ γλυκά!! :))\nairis 11 Οκτωβρίου 2013 - 11:11 μ.μ.\nΛοιπόν η σημερινή Αριστέα θα έφτιαχνε μισό-μισό, με 1,5 κουταλάκι καφέ και μικρότερη ποσότητα! Ε δεν χάθηκε ο κόσμος θα έλεγα να πιω λιγότερο από το να μην πιω καθόλου!\nΗ ερωτευμένη Αριστέα του χτες θα το έφτιαχνε όλο του "αγά" της και θα έμενε χωρίς καφέ! ( βούρλο το ξέρω! ευτυχώς εδώ και χρόνια έχω αλλάξει κι ας μιλάω για χτες)!\nΗ μόνη περίπτωση που δεν παίζει είναι να τον έφτιαχνα όλο για πάρτη μου! Δεν με μεγάλωσε έτσι η μάνα μου!\nΥΓ: Τον καφέ τον ελληνικό τον πρωί δεν τον χρειάζομαι για να ανοίξει το μάτι μου! Τον χρειάζομαι για να αναφωνήσω: Η ζωή είναι ωραία για αυτές τις μικρές της απολαύσεις!\nΑνώνυμος 12 Οκτωβρίου 2013 - 9:17 π.μ.\nΜιας και μούχει τύχει κάμποσες φορές κι όχι μόβο στον καφέ, μα και στο τσιγάρο και στο γλυκό και στο φαγητό..\nΔεν ξέρω αν είμαστε σοσιαλιστές εγώ κι η γυναίκα μου, μα αμφότεροι αφήσαμε τη μερίδα του λέοντος για τον άλλο.\nΗ προηγούμενη δε, που έπινε και τις 3 κουταλιές, που διάλεγε τα ξεροψημένα φυστίκια στηνώμενη επί ένα τέταρτο τριμπολογώντας πριν σερβίρει, που πάντα κατοχύρωνε για πάρτη της τις γωνίες στο ψωμί και διάλεγε αποκλειστικά ποιά τεινία θα δούμε, γερνάει μόνη κι αγάμητη εδω και 10τόσα χρόνια. :-))))\nΣοφία ΜΒ 12 Οκτωβρίου 2013 - 10:12 π.μ.\nΕπειδή μόλις ξύπνησα, μισό λεπτό να πιω μια γουλιά καφέ....!\nΚαταρχάς σ' αυτό το δίλημμα δεν έχω βρεθεί ποτέ, γιατί στο σπίτι μου μπορεί να μην έχω φαγητό, αλλά καφέ έχω οπωσδήποτε! Το δίκαιο είναι μισό-μισό και μάλλον αυτό θα επέλεγα. Γενικά όμως είμαι καλόβολος άνθρωπος, οπότε θα μπορούσα να βολευτώ και με λιγότερη ποσότητα, αν για τον άλλον ήταν πιο σημαντικός ο πρωινός καφές (όχι συνέχεια, μη μας περάσουν και για μαλάκες!). Αν όμως επέλεγα να τον πιω με δυο κουταλιές για να μη χαλάσω την απόλαυσή μου, θα πήγαινα μετά εγώ ν' αγοράσω καφέ γι' αυτόν πριν ξυπνήσει! Είναι θέμα σεβασμού. Για το τσιγάρο όμως σκοτώνω! Αλλά και πάλι αν είχα ένα τελευταίο τσιγάρο κι ο άλλος δίπλα μου είχε το ίδιο πάθος, θα το μοιραζόμουν. Ως ένδειξη κατανόησης στο κοινό μας πάθος!\nΜαζεστίξ 12 Οκτωβρίου 2013 - 8:57 μ.μ.\nΆννα, πάντα οι γονείς νομοθετούν.\nΌ,τι νομοθετήσουν οι γονείς, αυτόν το νόμο θα τηρούν τα παιδιά εφ' όρου ζωής.\nΣτρατολάτη, η λύση που έδωσε -πάλι- ο κομμουνιστής ήταν ευφυής!\nΟ περιορισμός του νερού φανερώνει γνώστη των καταστάσεων και των αναλογιών!\nΣυν-φραπεδομάχο σε κόβω!\nΠέτρο, η λύση Νο1 έχει τα δίκια της. Βέβαια η μικρότερη ποσότητα καφέ δημιουργεί ρπόβλημα, καθώς δε σε ξυπνάει αρκετά.\nΗ λύση Νο2 δεν προτείνεται όταν ο ένας βάζει γάλα και ο άλλος όχι.\nΟ φόβος του αποκλεισμού απ' το μεσημεριανό είναι τρομερός...\nΟ παθώς είναι μαθώς;\nΠέτρα, είσαι σίγουρη πως ξέρεις την απάντηση που αντιστοιχεί στο "μαλάκα";\nΦυσικά και απευθυνεται σε όλους... διαφυλετικά!\nΗ ερωτευμένη Αριστέα του χθες είναι πλέον... "μετανοούσα";\nΗ Αριστέα του σήμερα -που εύχομαι να είναι και ερωτευμένη- καλείται να πάρει το αίμα της πίσω, με πολύ καφέ για πολλές αξέχαστες στιγμές με ελληνικό και φουσκάλα!\nMbiker, βλέπω τρέφεις... ευγενή αισθήματα για την προηγούμενη φραπεδομάχο!\nΑν πάντως αφήνετε πλέον τη μερίδα του λέοντος για τον άλλον, τελικά δε θα βγάζετε άκρη!\nκαι λιγότερο καφέ θα πίνετε και θα σας μένει κιόλας...\nΣοφία και η δική σου λύση είναι πρακτική.\nΑλλά να σου πω την αλήθεια το ρπωί βαριέμαι τόσο πολύ να πάω για ψώνια, όσο δε φαντάζεσαι!\nΤο εκτιμώ, αλλά δε θα το 'κανα να σου πω την αλήθεια....


Θα μείνουμε στον… άσο; - Onsports.gr\nΈφη Λιόγα 13 Ιουνίου 2012, 04:36\nΑπό όποια πλευρά κι αν το δει κανείς, ο άσος είναι ο κυρίαρχος αριθμός για την Εθνική Ελλάδας μέχρι τώρα στο Euro 2012, κυριολεκτικά και μεταφορικά.\nΓια τον «άσο» (τερματοφύλακα) έγινε ο μεγαλύτερος ντόρος από τη στιγμή που ανακοινώθηκαν οι κλήσεις του Φερνάντο Σάντος. Στον άσο (ένα βαθμό) έχουμε μείνει μετά από δύο παιχνίδια. Ασος (ένα) ήταν το γκολ που βάλαμε στον αγώνα με την Τσεχία, άσος (ένα) και αυτός στον αγώνα με τους Πολωνούς. Ο άσος (τερματοφύλακας - Χαλκιάς) ήταν ο παίκτης που τραυματίστηκε στο σημερινό παιχνίδι και έγινε αναγκαστική αλλαγή. Και τελικά ένας άλλος άσος (Τσεχ), ήταν αυτός που μας έκανε… δώρο το γκολ, με το οποίο αναπτερώθηκαν οι ελπίδες μας για να γυρίσουμε το παιχνίδι κόντρα στους Τσέχους, άσχετα αν τελικά δεν τα καταφέραμε.\nΤι ακριβώς περιμέναμε στο ματς με τους Τσέχους; Να δείξει η Εθνική την ψυχή που αποδεδειγμένα διαθέτει, αλλά και να παρουσιάσει το πρόσωπο που παρουσίασε στο δεύτερο ημίχρονο του αγώνα με τους Πολωνούς.\nΤι ακριβώς έκανε; Απλά… συνέχισε από εκεί που είχε… ξεκινήσει στο ματς της πρεμιέρας. Ο Φερνάντο Σάντος διατήρησε κάτω από τα γκολπόστ τον Κώστα Χαλκιά παρόλο που έκανε μετριότατη εμφάνιση στο πρώτο ματς και είχε ευθύνη για το γκολ, διατήρησε αμετάβλητη την αριστερή πλευρά της άμυνας (Χολέμπας) παρόλο που είχαν κάνει από εκεί… πάρτι οι αντίπαλοί μας, χρησιμοποίησε τον Γιώργο Φωτάκη, που λόγω του τραυματισμού του δεν είχε προλάβει καν να προπονηθεί και… χαράμισε (ξανά) μια θέση με τον Σαμαρά…\nΟι Τσέχοι προφανώς είχαν διαβάσει πολύ καλύτερα τις αδυναμίες της ελληνικής ομάδας απ’ ό,τι ο ομοσπονδιακός μας τεχνικός και έτσι τα δύο γρήγορα γκολ ήταν τo déjà vu. Το έργο σαφώς και το είχαμε ξαναδεί και αυτή τη φορά η επανάληψή του εμπεριείχε ένα επιπλέον βάρος: Όπως και να το κάνεις ένα προβάδισμα δύο γκολ δεν ανατρέπεται εύκολα, πόσο μάλλον σε μια μεγάλη διοργάνωση όπως είναι το Euro 2012.\nΗ Τσεχία, ωστόσο, δεν έδειξε να είναι κάτι ιδιαίτερο σαν ομάδα, αφού τις δικές μας αδυναμίες εκμεταλλεύτηκε, παρά τις δικές της ικανότητες απέδειξε. Μετά τα δύο γκολ, μάλιστα, κατέβασε απότομα ταχύτητα, επιτρέποντας στην Ελλάδα να πάρει πρωτοβουλίες.\nΠώς, όμως, να το κάνει η Εθνική μας αυτό; Με το κέντρο σε πολύ κακή βραδιά, ο μόνος τρόπος να περάσει η μπάλα μπροστά ήταν οι 30άρες γιόμες του Κατσουράνη. Από τα πλάγια η Εθνική δεν έπαιξε, με μόνη εξαίρεση τον Χολέμπας που ανέβαινε από αριστερά (σαφώς καλύτερος στα επιθετικά του καθήκοντα απ’ ό,τι στα ανασταλτικά), ενώ αναξιοποίητη έμεινε και η ταχύτητα του Σαλπιγγίδη από δεξιά.\nΠαρόλα αυτά, η Εθνική το έψαξε το γκολ. Και το πέτυχε κιόλας, άσχετα αν ακυρώθηκε ως οφσάιντ, κάτι που στον τηλεοπτικό φακό δεν φάνηκε να ισχύει. Ωστόσο, για μια ομάδα που δεν έκανε ούτε μία κάθετη μπαλιά στο παιχνίδι και οι μόνες ευκαιρίες της ήταν το γκολ - ευγενής χορηγία του Τσεχ - που πέτυχε και το ακυρωθέν γκολ του Φωτάκη, είναι μάλλον υπερβολή για μιλάει για διαιτησίες.\nΚάπου εκεί στο… ψάξιμο του γκολ, ήρθε το δώρο του Τσεχ που θέλησε προφανώς να συμπαρασταθεί στον τραυματισθέντα (και αποχωρήσαντα) Χαλκιά. Ο Τσέχος τερματοφύλακας μπερδεύτηκε με τον συμπαίκτη του αμυντικό και ολιγώρησε (σαφώς επηρεασμένος από τον «εφιάλτη» που τον «υποχρεώνει» ψυχολογικά να φοράει κάσκα σε κάθε παιχνίδι, είναι φανερό ότι πέρασε ξανά μπροστά από τα μάτια του η σκηνή του τραυματισμού του) με αποτέλεσμα ένα ολέθριο λάθος. Το εκμεταλλεύτηκε ο Γκέκας και μείωσε σε 2-1.\nΟ χρόνος πολύς, για να «γυρίσει» η Εθνική το παιχνίδι, οι προϋποθέσεις υπήρχαν, ο αντίπαλος ήταν μέτριος, αλλά ο τρόπος που επελέγη για να γίνει αυτό, εντελώς ανορθόδοξος. Η Εθνική άρχισε να πιέζει, αλλά αποτέλεσμα μηδέν. Είχε μεν κατοχή της μπάλας αλλά δεν μπορούσε να σιγουρέψει τις φάσεις που έκανε.\nΗ αλλαγή του Μήτρογλου με τον Φορτούνη κάθε άλλο παρά βοήθησε. Αίφνης η εθνική βρέθηκε με τέσσερις επιθετικούς να… βολοδέρνουν μέσα σε μικρό χώρο, τον Σαμαρά σε θέση… αριστερού εξτρέμ και τους Μήτρογλου και Γκέκα να… τρακάρουν μεταξύ τους. Και ενώ μπροστά συνέβαιναν όλα αυτά, πίσω γινόταν της… γιόμας το πανηγύρι.\nΜε εξαφανισμένο το κέντρο, οι επιθέσεις εξακολούθησαν να ξεκινούν από γεμίσματα του Κατσουράνη. Ο δε Μήτρογλου αναγκαζόταν να βγαίνει έξω από την περιοχή (άρα να γίνεται αναποτελεσματικός…) για να μην… αλληλοσυγκρούεται με τον Γκέκα.\nΟ Φερνάντο Σάντος ερωτώμενος μετά το τέλος του αγώνα για ποιο λόγο η ομάδα αγωνίστηκε μ’ αυτόν τον τρόπο (γιόμες) από την στιγμή που μπήκε ο Μήτρογλου, είπε πως οι παίκτες του αγωνίστηκαν με την καρδιά και όχι με το μυαλό.\nΜπορεί και να ισχύει, δεν θα είναι παράλογο να έχει συμβεί κάτι τέτοιο. Ωστόσο, πριν οι ποδοσφαιριστές αρχίσουν να λειτουργούν με το θυμικό και όχι με τη λογική, ήταν ο ίδιος που είχε δώσει τις κατευθύνσεις και το στίγμα. Και αν κρίνει κανείς, τόσο από τις επιλογές της βασικής ενδεκάδας, όσο και από τις αλλαγές, αλλά και τις εσωτερικές μετακινήσεις που αυτές επέφεραν, μάλλον δεν είχε κι ο ίδιος πολύ καθαρό μυαλό.\nΟι ευθύνες, βέβαια, είναι συνολικές και το κυριότερο; Δεν είναι η στιγμή να αποδοθούν. Το ισόπαλο αποτέλεσμα ανάμεσα στην Ρωσία και την Πολωνία αφήνει ελπίδες πρόκρισης στην Εθνική μας, πολύ περισσότερες σπ’ όσες θα μπορούσε να περιμένει, κυρίως γιατί της προσφέρει ένα και μοναδικό δώρο: Την… ανεξαρτητοποίησή της από το αποτέλεσμα του άλλου (σαββατιάτικου) αγώνα.\nΜε νίκη κόντρα στη Ρωσία προκρίνεται είτε σαν πρώτη είτε σαν δεύτερη και δεν χρειάζεται να ασχολείται με αποτελέσματα άλλων.\nΤο ζήτημα είναι κατά πόσο είναι σε θέση να διεκδικήσει και ακόμα περισσότερο να κατακτήσει τη νίκη απέναντι στο μεγάλο φαβορί, όταν δεν τα κατάφερε με τις υποδεέστερες ομάδες του ομίλου.\nΟι Ρώσοι, πάντως, προκρίνονται ακόμα και με ισοπαλία κι αυτό θα είναι ένα επιπλέον «συν» για το αντιπροσωπευτικό μας συγκρότημα, αφού μπορεί να τους βρει σχετικά χαλαρούς.\nΠροτού όμως ξεκινήσουν ασκήσεις επί… χάρτου για το τρίτο παιχνίδι προέχει η ανασύνταξη και η μελέτη.\nΘα πρέπει ο Σάντος να εντοπίσει και να διορθώσει τις αδυναμίες της ομάδας και οι διεθνείς από την πλευρά τους να παραμείνουν συγκεντρωμένοι σ’ αυτό που κάνουν.\nΜόνο έτσι θα έχουν πιθανότητες πρόκρισης. Που ναι, μπορούν να την κατακτήσουν ακόμα και με μία μόλις νίκη σε τρία παιχνίδια…\nΑν δεν θέλουν να μείνουμε στον... άσο…\nΥΓ. Σαν τη… μύγα μες το γάλα ξεχώριζε ο Κυριάκος Παπαδόπουλος. Ταλέντο, ευρωπαϊκός αέρας (και παραστάσεις), ικανότητα και μοντέρνο στιλ. Η συνέχιση της καριέρας του στο εξωτερικό αποτελεί εγγύηση για ακόμα περισσότερη βελτίωση και πρόοδο, έτσι ώστε ο 20χρονος να αποτελέσει στο μέλλον έναν από τους ακρογωνιαίους λίθους της νέας Εθνικής ομάδας.